PRU-15 : Kes demam denggi naik, KP Kesihatan pesan pakai pakaian cerah

Ketua Pengarah Kesihatan, Tan Sri Dr Noor Hisham Abdullah menasihatkan orang ramai yang terlibat dengan Pilihan Raya Umum ke-15 (PRU-15) Sabtu ini agar mengambil langkah berjaga-jaga bagi mengelakkan gigitan nyamuk Aedes.

Menurutnya, kes demam denggi pada 6 November hingga 12 November (minggu epidemiologi  ke 45 tahun 2022) menunjukkan peningkatan kepada 22 kes (1.3%) kepada 1,715 berbanding 1,693 kes pada minggu sebelumnya dan dua kematian dilaporkan akibat komplikasi.

Semasa PRU-15 yang akan dilaksanakan hujung minggu ini, antara tindakan boleh diambil bagi mengurangkan risiko digigit nyamuk Aedes adalah dengan memakai pakaian yang berwarna cerah serta menutup anggota badan.

“Selain itu, gunakan bahan repelan pada bahagian anggota badan yang terdedah supaya tidak digigit nyamuk. Botol minuman atau bungkusan makanan perlu dibuang ke tempat pelupusan sampah yang disediakan.

“Pastikan tiada tempat pembiakan nyamuk Aedes di dalam dan persekitaran rumah sebelum meninggalkan rumah bagi tujuan mengundi di kampung halaman,” katanya dalam satu kenyataan, hari ini.

Menurutnya lagi, sekiranya terdapat sebarang gejala demam denggi seperti demam tinggi secara tiba-tiba, sakit sendi, sakit pada belakang mata dan sakit kepala, orang ramai diminta segera mendapatkan rawatan di fasiliti kesihatan.

“Jangan bertangguh. Jangan biarkan diri dan keluarga menjadi mangsa demam denggi,” katanya.

Tambahnya, nyamuk Aedes merupakan nyamuk yang aktif pada siang hari dan lewat petang dengan puncak gigitan antara jam 5 pagi hingga 7 pagi dan 5 petang hingga 7 malam.

Dalam kenyataan sama beliau menyebut kumulatif kes demam denggi yang dilaporkan sehingga kini mencecah 52,977 kes berbanding 22,581 kes bagi tempoh sama tahun 2021 sekali gus menunjukkan peningkatan sebanyak 30,396 kes (134.6%).

Katanya, sebanyak 37 kematian akibat komplikasi denggi turut dilaporkan berbanding 18 kematian bagi tempoh sama pada 2021.

“Jumlah lokaliti hotspot yang dilaporkan juga meningkat kepada 68 berbanding 50 lokaliti hotspot minggu sebelumnya.

“38 lokaliti hotspot berada di Selangor, Sabah (18), Kuala Lumpur dan Putrajaya (10), Perak (1) serta Sarawak (1),” katanya.


Muhyiddin jawab saman Zahid, dedah fail  kes mahkamah dibawa dalam mesyuarat

Tan Sri Muhyiddin Yassin mendakwa Presiden UMNO Datuk Seri Dr Ahmad Zahid Hamidi telah menunjukkan sejumlah fail yang banyak berkaitan kes jenayahnya dan meminta bantuan beliau untuk campur tangan dalam prosiding mahkamah.

Menerusi dokumen yang difailkan di Mahkamah Tinggi di Kuala Lumpur pada 26 April lepas, Muhyiddin, 74, mendakwa Zahid, 69, telah membuat permintaan tersebut selepas menghadiri mesyuarat di kediaman mantan Perdana Menteri itu, menurut laporan Bernama.

“Selepas saya mengangkat sumpah sebagai perdana menteri kelapan, satu mesyuarat telah diadakan di kediaman saya bagi membincangkan, antara lain, pembentukan Kabinet baru.

“Beberapa individu telah menghadiri mesyuarat itu termasuk plaintif, Datuk Seri Mohamed Azmin Ali dan Tan Sri Abdul Hadi Awang. Selepas mesyuarat berakhir, plaintif meminta untuk bercakap dengan saya secara peribadi dan saya telah meminta Azmin untuk turut serta.

“Ketika perbincangan, beliau telah menunjukkan sejumlah besar fail yang dibawa ke mesyuarat itu. Apabila saya tanya kenapa dia bawa fail itu, dia kata fail itu ada kaitan dengan kes jenayah terhadapnya yang didakwa mempunyai motif politik, dia kata dia tak bersalah dan minta bantuan saya,” katanya.

Beliau berkata demikian menerusi afidavit jawapan terhadap permohonan injunksi yang difailkan oleh Zahid dalam saman fitnah berhubung dakwaan bahawa bekas Timbalan Perdana Menteri itu telah meminta bantuan Muhyiddin untuk menyelesaikan atau menangguhkan kes mahkamahnya.

Muhyiddin juga mendakwa apabila mendengar permintaan itu, beliau telah memaklumkan plaintif bahawa beliau tidak boleh dan tidak akan campur tangan dalam prosiding mahkamah serta menasihati Zahid untuk membela dirinya jika beliau benar-benar tidak bersalah.

Menurut Muhyiddin, beliau dimaklumkan oleh Hadi bahawa sebelum mesyuarat itu, plaintif telah bertemu dengan Hadi dan turut menunjukkan dokumen terbabit selain menyatakan bahawa dia tidak bersalah.

“Bagaimanapun, Hadi memberitahu plaintif bahawa tujuan mesyuarat itu diadakan di kediaman saya ialah untuk membincangkan hal ehwal kerajaan,” katanya.

Muhyiddin berkata tiada sebab untuk Zahid menunjukkan fail terbabit kepadanya dan membuat permintaan itu melainkan ia bertujuan meminta bantuan beliau untuk campur tangan dalam prosiding kes jenayah terhadap plaintif.

Muhyddin turut menafikan bahawa kenyataan yang dibuatnya semasa kempen Pilihan Raya Negeri Johor ke-15 di Mersing iaitu di pekarangan Pusat Pembelajaran Sentuhan Kasih Felda Tenggaroh 3 pada 16 Feb lepas adalah palsu atau berbaur fitnah atau mempunyai niat jahat.

Peguam Shahrul Fazli Kamarulzaman, yang mewakili Zahid, ketika dihubungi Bernama mengesahkan bahawa permohonan inter-parte untuk mendapatkan perintah injunksi oleh anak guamnya dalam kes saman fitnah terhadap Muhyiddin akan didengar pada 25 Mei ini di hadapan Hakim Mahkamah Tinggi Rozana Ali Yusoff melalui prosiding dalam talian.

Menerusi saman yang difailkan pada 4 April lepas, Ahli Parlimen Bagan Datuk itu memohon perintah injunksi secara ex-parte supaya Muhyiddin atau wakilnya menarik balik kenyataan fitnah tersebut atau kenyataan fitnah serupa terhadapnya.

Plaintif juga memohon perintah injunksi sementara untuk menghalang defendan, pegawai dan pembantunya serta ejen dan wakilnya daripada mengeluarkan, menerbitkan, mengedarkan atau menyebarkan kenyataan fitnah berkenaan atau kenyataan fitnah serupa di mana-mana wadah media sosial termasuk Facebook, Instagram, Twitter dan WhatsApp.

Turut diminta adalah perintah injunksi sementara bagi mengarahkan defendan memadam, menyunting dan menghentikan penerbitan sebahagian rakaman video majlis itu yang mengandungi kenyataan memfitnah di dalam portal-portal berita dalam talian dan sosial media antaranya di Facebook profil ‘Perikatan Nasional,’ YouTube Astro AWANI dan KiniTV.

Selain itu, plaintif memohon perintah injunksi sementara mengarahkan defendan menulis kepada mana-mana penerbit, penyunting, pengendali dan pemilik portal-portal berita dalam talian atau platform media sosial yang menerbitkan kenyataan fitnah itu supaya memadamkan dan menghentikan penerbitan kenyataan fitnah berkenaan.

Zahid mendakwa kenyataan fitnah itu antara lain membawa maksud beliau menggunakan jalan pintas untuk menyelesai dan menangguhkan perbicaraan kes jenayahnya yang masih berjalan, meminta pertolongan Muhyiddin untuk mencampuri urusan perbicaraan kes terbabit, mencampuri sistem kehakiman, mengarahkan pembubaran Dewan Undangan Negeri Johor dan bukan pemimpin yang patut dihormati, diteladani serta disegani.

Zahid menegaskan kenyataan-kenyataan fitnah itu adalah palsu, bertujuan untuk menjatuhkan reputasi dan nama baiknya. Zahid juga mendakwa kenyataan fitnah berkenaan dikeluarkan oleh defendan selepas pengumuman Suruhanjaya Pilihan Raya (SPR) berkenaan PRN Johor.

Oleh itu, plaintif menuntut ganti rugi am, ganti rugi teruk dan teladan, faedah, serta perintah mengarahkan defendan menerbitkan permohonan maaf yang tidak bersyarat secara bertulis di surat khabar yang akan ditentukan oleh plaintif selain menuntut kos dan lain-lain perintah yang difikirkan sesuai oleh mahkamah.


Zahid ingatkan Ismail Sabri usah ambil masa lama bubar Parlimen

Presiden UMNO Datuk Seri Ahmad Zahid Hamidi mengingatkan Perdana Menteri Datuk Seri Ismail Sabri Yaakob supaya tidak mengambil masa yang lama untuk membubarkan Parlimen bagi membolehkan Pilihan Raya Umum Ke-15 (PRU-15) diadakan.

Berucap menggulung perbahasan Perhimpunan Agung UMNO (PAU) 2021 hari ini, beliau berkata beberapa pengumuman yang baik untuk rakyat telah dibuat oleh Perdana Menteri.

Malah, katanya beliau telah melihat bahawa UMNO dan Barisan Nasional (BN) sudah bersedia untuk menghadapi PRU.

“Tok Mail (Ismail Sabri) pengumuman dah sedap-sedap semua dah. Jangan tunggu lama-lama,” katanya merujuk kepada beberapa pengumuman dibuat Ismail Sabri untuk kebaikan rakyat ketika menggulung perbahasan bagi pihak kerajaan hari ini.

“Dalam keadaan itu apabila saya melontarkan dalam ucapan dasar semalam dengan tema Mandat Rakyat Demi Kestabilan… saya dah dapat melihat bahawa kalau UMNO bersedia UMNO bersiap-siaga (untuk menghadapi PRU),” katanya lagi.

Menurutnya juga berkata beliau telah meminta ketiga-tiga wakil parti komponen BN untuk bersedia menghadapi PRU-15.

“Oleh yang demikian kita harus tahu bahawa apabila kita ready… we are ready for business… ertinya jentera kita harus cuba bersiap siaga,” katanya.

Pada sidang medianya kemudian, Zahid yakin Kabinet akan bersetuju dengan cadangan yang dibawa oleh Perdana Menteri untuk membubarkan Parlimen bagi mengadakan PRU-15.

Katanya keputusan harus dibuat Kabinet supaya Perdana Menteri dapat membawa cadangan itu untuk dipersembahkan bagi memperoleh perkenan Yang di-Pertuan Agong membubarkan Parlimen.

Beliau berkata, kepemimpinan parti tidak menekan Perdana Menteri dalam perkara itu, sebaliknya menghormati keputusan yang akan dibuat oleh Kabinet.

“Bagi Pilihan Raya Umum Ke-15 (PRU-15), kami menghargai bahawa soal memahami peraturan yang ada terutama dalam Perlembagaan dan keputusan yang harus diambil dalam Kabinet, yang mana keputusan Kabinet itu akan dibawa Perdana Menteri untuk dipersembahkan kepada Tuanku (Yang di-Pertuan Agong).

“Maka, dengan kebijaksanaan diambil oleh Perdana Menteri, saya tidak nampak ada permasalahan besar jika secara konsesus kita berpendapat, Kabinet dapat mengambil ketetapan seperti yang akan disampaikan oleh Perdana Menteri apabila beliau mempengerusikan mesyuarat Kabinet.

“Soal jeda waktu atau tempoh masa, kita berasakan bahawa MoU (memorandum persefahaman) yang sudah ditandatangani antara kerajaan dan parti pembangkang, yang menetapkan tarikh akhir pada bulan Julai, maka pilihan raya sama ada mahu diadakan (PRU-15) sebelum dari tarikh itu atau selepas tarikh itu.

“Tetapi, biar pun MoU itu dihormati, tentunya beberapa pertimbangan politik atau suasana politik itu akan menjadi asas kepada Perdana Menteri untuk mengumumkan, budi bicara serta kebijaksanaan untuk menentukan,” katanya.


Omicron masih ancaman serius bagi golongan berisiko: Khairy

Varian Omicron masih lagi dianggap sebagai ‘penyakit’ yang serius terutama bagi golongan yang berisiko tinggi, kata Menteri Kesihatan Khairy Jamaluddin.

Justeru, katanya perlindungan yang optimum perlu diberikan khususnya kepada warga emas, pesakit kronik seperti tekanan darah tinggi serta diabetes, dan mereka yang mempunyai masalah sistem imun.

“Bagi mereka yang kata Omicron macam selsema biasa, mungkin (ya) bagi sesetengah orang, tapi bagi mereka yang bermasalah, Omicron masih penyakit yang serius, yang boleh membawa mudarat yang serius.

“Jadi bagi mereka (golongan) yang saya sebutkan tadi, sangat digalakkan untuk mengambil dos penggalak (vaksin Covid-19) kerana jika dijangkiti Omicron, kesan dan gejala adalah buruk kepada kumpulan tadi,” katanya kepada pemberita selepas melawat Hospital Sultanah Nur Zahirah (HSNZ) di Kuala Terengganu, hari ini.

Beliau berkata demikian ketika ditanya mengenai kemungkinan berlaku peningkatan mendadak kes jangkitan Covid-19, susulan ramai perantau yang akan pulang ke negeri asal masing-masing pada sambutan hari raya tidak lama lagi, lapor Bernama.

Khairy yang tidak menolak kemungkinan peningkatan jangkitan semasa raya nanti, berkata usaha untuk meningkatkan peratusan pengambilan dos penggalak terutama dalam kalangan warga emas perlulah dipertingkatkan, dan pihaknya akan mengarahkan pengarah kesihatan negeri berbuat demikian sebolehnya sebelum raya nanti.

“Untuk raya, kerajaan bagi jaminan keluarga Malaysia boleh balik kampung, tiada sekatan. Kementerian (Kesihatan) puas hati dengan trend jangkitan… Hospital tiada tekanan dari segi kemasukan ke unit rawatan rapi, kita yakin boleh balik kampung jumpa saudara mara.

“Tapi lebih baik beri perlindungan kepada warga tua sebab anak-anak balik kampung, kita tak tahu mungkin bawa balik virus, boleh saja buat ujian (Covid-19) tapi ada yang tak buat. Jadi lebih baik pesan kepada ibu bapa supaya ambil dos penggalak di klinik berdekatan,” katanya.

Katanya tidak seperti kanak-kanak, yang tarikh akhir pemberian vaksin Covid-19 dos pertama di bawah Program Imunisasi COVID 19 Kebangsaan Kanak-kanak (PICKids) ditetapkan pada 15 Mei ini, pengambilan dos penggalak setakat ini masih tiada tarikh tutup.

Dalam pada itu Khairy berkata jika kes jangkitan meningkat pada hari raya nanti, pihak kementerian telah bersedia untuk memberi perkhidmatan rawatan sekiranya terdapat individu yang mengalami gejala yang teruk.


Sempadan negara dibuka 1 April

Sempadan negara akan dibuka semula sepenuhnya mulai 1 April, serentak dengan Fasa Peralihan Endemik, membolehkan orang ramai kembali hidup normal.

Bagaimanapun, pemakaian pelitup muka masih lagi diwajibkan di tempat awam.

Susulan peralihan kepada fasa endemik itu, had operasi bagi premis perniagaan dimansuhkan, sebaliknya dibenarkan beroperasi mengikut syarat lesen masing-masing.

Pembukaan semula sempadan itu diumumkan Perdana Menteri Datuk Seri Ismail Sabri Yaakob hari ini.


Kenyataan Mat Maslan minta ahli UMNO sokong DAP logik: Loke

Langkah Datuk Seri Ahmad Maslan menggesa ahli UMNO menyokong DAP pada Pilihan Raya Negeri (PRN) adalah logik, kata Anthony Loke.

Setiausaha Agung DAP itu berkata ia bukan satu masalah apabila sesebuah parti berada dalam satu gabungan kerajaan meminta ahli-ahlinya untuk menyokong parti komponen lain sama ada dalam Pakatan Harapan (PH) atau pun Barisan Nasional (BN).

“Itu adalah satu kenyataan yang logik, sebab apabila kita bekerjasama bekerjasama sudah tentu rakan-rakan komponen dalam sesuatu gabungan itu akan menyokong satu sama lain.

“Sama juga pemimpin PH masa berkempen pada PRN nanti juga akan meminta penyokong-penyokong kita menyokong calon Barisan Nasional, di kawasan (kerusi) PH tidak bertanding,” katanya semasa sidang media di Parlimen hari ini.

Loke juga berterima kasih kepada Mat Maslan susulan kenyataannya yang meminta ahli UMNO menyokong mereka dalam PRN nanti.

Sebelum ini, Ahli Majlis Tertinggi (MT) UMNO itu menggesa ahli partinya supaya menyokong calon DAP dalam PRN demi mengukuhkan “kerajaan perpaduan”.

Ini diikuti oleh Setiausaha Publisiti Kebangsaan DAP Teo Nie Ching yang menggesa ahli partinya menyokong calon UMNO

PRN tahun ini akan diadakan berlatar belakangkan penggabungan DAP dan Umno, dua parti yang menuduh antara satu sama lain cuba meniupkan sentimen perkauman.

Walaupun penganalisis menjangkakan DAP akan mengekalkan penguasaan di kerusi tradisinya dengan pengundi Cina terbesar, UMNO akan menyokong dengan harapan untuk memulihkan semula imej parti itu susulan kekalahan besar dalam pilihan raya umum tahun lepas.

UMNO hilang sebahagian besar kubu kuatnya kepada Perikatan Nasional (PN) yang dipimpin oleh Tan Sri Muhyiddin Yassin, dalam tsunami politik Melayu yang menolak parti Melayu tertua itu.


Hujung tahun banjir dan rakyat berjimat anak masuk sekolah, kata Faiz kepada UMNO

Hujung tahun merupakan tempoh yang sibuk buat rakyat kerana bukan sahaja terpaksa berdepan musim bencana banjir tetapi pada masa sama perlu berbelanja bagi persediaan anak ke sekolah, kata
Dr Muhammad Faiz Na’aman.

Ahli Majlis Pimpinan Tertinggi Bersatu itu berkata rakyat tidak seperti pemimpin UMNO lain yang hidup mewah dan mempunyai kereta besar sehingga sanggup meredah banjir demi semata-mata mengadakan pilihan raya umum ke-15 (PRU-15).

“Golongan rakyat B40 terutama orang muda yang berniaga sendiri perlu sekurang-kurangnya hingga awal tahun depan untuk pulih dari kemelut ekonomi yang memberi impak terhadap kesihatan kewangan mereka, di mana hujung tahun sinonim dengan waktu untuk berjimat dan banyak perbelanjaan untuk menghadapi kemungkinan bencana (banjir) dan persediaan sesi baru persekolahan anak-anak/ semester bagi yang menanggung kos pelajaran,” katanya dalam satu kenyataan hari ini.

Menurut Faiz, punca utama UMNO dan Presidennya, Datuk Seri Ahmad Zahid Hamidi berterusan mendesak PRU-15 diawalkan adalah kerana mahu mengalih perhatian terhadap perbicaraan kes mahkamah dihadapinya.

“Kempen PRU hujung tahun ini akan mengalih perhatian masyarakat terhadap liputan perbicaraan kes-kes mahkamah berprofil tinggi yang melibatkan beberapa pemimpin politik negara,” katanya lagi.

Selain itu, Faiz berkata pada hujung tahun juga rakyat akan mula bercuti dan terdapat juga yang akan ke tanah suci bagi mengerjakan umrah.

“Hujung tahun juga adalah waktu cuti panjang sebahagian masyarakat kita di mana ada antara mereka berkunjung ke luar negara.

“Atau bagi Muslim ia juga waktu yang popular untuk ibadat umrah di tanah suci (musim sejuk),” terangnya lagi.

Sabtu lalu (17 September), Zahid berkata jentera Barisan Nasional (BN) sanggup meredah banjir dan hujan lebat, jika PRU-15 diadakan tahun ini, sambil menegaskan isyarat yang diberikan ahli parti supaya pilihan raya diadakan dalam masa terdekat adalah jelas dan nyata.

Beliau berkata, ia adalah berdasarkan laungan ‘Bubar’ oleh lebih 10,000 pemuda BN yang bergema dalam Stadium Titiwangsa.

Katanya, susulan isyarat yang jelas itu pihaknya berharap Perdana Menteri, Datuk Seri Ismail Sabri Yaakob, dapat menetapkan tarikh pembubaran Parlimen dalam masa terdekat ini.

“Kita tengah tunggu tarikh keramat, namun kita tahu ada kekangan akhir tahun ini iaitu banjir, hujan lebat dan angin monsun Timur Laut tetapi kalau Perdana Menteri bubar masa banjir pun, sanggup redah banjir untuk bertanding.

“Isyaratnya adalah jelas dan nyata…’top five’ diberikan mandat untuk berbincang tetapi tarikh belum ditetapkan.

“Jangan bincang sahaja…kena cepat jangan tunggu lama-lama kerana penghasut sedang bekerja keras…PRU15 tidak boleh ditunggu-tunggu lagi,” katanya ketika berucap pada majlis pelancaran Jentera Pemuda BN, di Stadium Titiwangsa.


Denda Rosmah sama dengan kos PRU-15, baik bantu mangsa banjir: PKR

PKR menyatakan pendirian supaya pilihan raya umum ke-15 (PRU-15) diadakan pada tahun depan memandangkan musim banjir yang semakin dekat tidak lama lagi, malah semalam banjir besar sekali lagi melanda di Baling, Kedah.

Ketua Penerangannya, Fahmi Fadzil berkata kos PRU-15 yang dianggar RM1 bilion itu terlalu rugi untuk dibazirkan hanya semata-mata untuk kepentingan parti politik tertentu dengan menyindir kos tersebut hampir sama dengan denda dikenakan terhadap Datin Seri Rosmah Mansor yang didapati bersalah baru-baru ini.

“Sekiranya (PRU) diteruskan, (kosnya) RM1 bilion.

“Itu hampir sama dengan jumlah yang perlu dibayar oleh Rosmah, jumlah yang sangat besar.

“Sepatutnya wang itu kita sediakan sebagai dana membantu rakyat hadapi musim banjir,” katanya dipetik laporan Malaysiakini.

Untuk rekod, Rosmah sebelum ini didapati bersalah dan dijatuhi hukuman 1 September lalu 10 tahun penjara dan denda RM970 juta.

Isteri bekas Perdana Menteri Datuk Seri Najib Razak itu disabitkan bersalah atas tiga tuduhan rasuah membabitkan projek tenaga solar untuk sekolah-sekolah luar bandar di Sarawak bernilai RM1.25 bilion.

Terdahulu, Pengerusi Suruhanjaya Pilihan Raya (SPR) Tan Sri Abdul Ghani Salleh pada 20 Ogos lalu berkata kos PRU-15 dijangka mencecah hingga RM1 bilion, berbanding jutaan ratus ringgit sebelum ini.

Peningkatan kos itu susulan pertambahan jumlah pengundi yang besar melalui pelaksanaan dasar undi18 dan pendaftaran pemilih secara automatik yang berkuat kuasa sejak Disember tahun lalu.

Menurut Fahmi lagi, kebimbangan PKR adalah banjir kilat yang kerap berlaku sehingga menjejaskan rakyat yang terpaksa bergelut dengan kehidupan sekiranya menjadi mangsa banjir.

“Pada ketika banjir kilat mungkin boleh berlaku bila-bila masa, adakah wajar wang itu digunakan untuk tujuan PRU ataupun selesaikan masalah rakyat,” katanya lagi.

UMNO ketika ini berterusan memberi desakan kepada Perdana Menteri Datuk Seri Ismail Sabri Yaakob supaya membubarkan Parlimen bagi memberi laluan PRU-15 diadakan dengan segera.

Tekanan semakin kuat selepas Najib dijatuhi hukuman penjara selama 12 tahun baru-baru ini.


Anwar dakwa ada majoriti, Zahid pula dakwa ada tambahan Surat Akuan

Jika Ketua Pembangkang Datuk Seri Anwar Ibrahim mendakwa memiliki majoriti di Parlimen, anak muridnya pula mendakwa memiliki Surat Akuan tambahan yang tidak menyokong kerajaan Perikatan Nasional (PN).

Presiden UMNO, Datuk Seri Ahmad Zahid Hamidi hari ini mendakwa sudah menghantar Surat Akuan yang lebih banyak kepada Yang di-Pertuan Agong dan senada dengan Anwar dengan mendesak supaya Perdana Menteri (PM) Tan Sri Muhyiddin Yassin memanggil Sidang Khas Parlimen untuk membuktikannya keabsahannya.

“Setelah Majlis Kerja Tertinggi membuat ketetapan mutakhir pada 3 Ogos lalu bagi menarik sokongan terhadap Kerajaan Perikatan Nasional (PN) dan Perdana Menteri, Tan Sri Muhyiddin Yassin di atas asas mahu berpihak kepada Yang di-Pertuan Agong, jumlah Surat Akuan Ahli-Ahli Parlimen UMNO telah bertambah,” katanya dalam satu kenyataan.

Ujarnya, surat tersebut adalah tambahan kepada Surat Akuan yang sudah dihantar pada 30 Julai lalu kepada Yang di-Pertuan Agong.

“Ini cukup untuk menunjukkan kepimpinan beliau sudah hilang majoriti, biarpun sebenarnya jumlah berkenaan melebihi daripada itu,” katanya.

Awal hari ini, Muhyiddin selepas menghadap Yang di-Pertuan Agong memberitahu mendapat perkenan untuk membuktikan keabsahan sebagai PM yang akan dilakukan pada sidang Dewan Rakyat September ini.


Kes Covid-19 di Jepun pecah rekod, sebanyak 209,694 jangkitan baharu

Jepun merekodkan kes harian tertinggi dalam sejarah apabila sebanyak 209,694 kes disahkan pada Rabu.

Pakar kesihatan menggesa “tindakan berjaga-jaga tahap maksimum” berikutan negara itu terus bergelut dengan gelombang ketujuh yang didorong varian Omicron BA.5, lapor Bernama.

Di sebalik peningkatan semula kes terbabit, negara itu tidak mengenakan sekatan pergerakan terhadap rakyatnya kerana Perdana Menteri Fumio Kishida sedang berusaha mengimbangi aktiviti sosioekonomi dan mengambil langkah pencegahan jangkitan daripada terus merebak, lapor Agensi Berita Kyodo.

Kira-kira 201,000 kes jangkitan direkodkan pada minggu lepas, dan angka kematian melebihi 100 orang untuk tempoh dua hari berturut-turut, menurut laporan kerajaan tempatan.

Pesakit yang mengalami simptom teruk mencecah 311, meningkat 40 orang berbanding Selasa, menurut kementerian kesihatan.

“Jangkitan terus merebak dengan cepat. Kita mesti melihat dengan teliti (keadaan) dengan mengambil langkah berjaga-jaga tahap maksimum, termasuk terhadap sistem kesihatan,” menurut panel penasihat pakar kementerian itu.

Lebih separuh daripada 47 wilayah di negara itu mencatatkan peningkatan kes pada Rabu, termasuk Hokkaido dan Kyoto.

Tokyo melaporkan 29,036 kes COVID-19, manakala Osaka mencatat 21,860 jangkitan baharu dan meningkatkan tahap amaran kepada tiga, iaitu tertinggi sejak tiga bulan lalu.

Warga emas dinasihati untuk tidak keluar rumah atas urusan yang tidak penting kerana berisiko tinggi mengalami gejala yang teruk.


Pengembara luar diusir jika tak lakukan RTK-AG profesional: Khairy

Semua warga asing dan pengembara luar yang memasuki Malaysia tanpa melakukan ujian RTK-Ag profesional Covid-19 dalam tempoh 24 jam boleh diusir dari negara ini.

Menteri Kesihatan Khairy Jamaluddin berkata ujian RTK-Ag itu mesti dibuat secara profesional kerana keputusannya akan dimasukkan ke dalam MySejahtera dan hanya makmal bertauliah sahaja boleh melakukannya.

Bercakap pada sidang media di bangunan Parlimen hari ini, beliau berkata status aplikasi MySejahtera pengembara berkenaan akan bertukar merah dan mereka tidak dibenarkan memasuki mana-mana premis di negara ini.

“Kalau mereka (pengembara) tak buat (ujian itu), status mereka akan bertukar kepada merah dan tak boleh masuk ke kedai makan. Yang paling pentingnya mereka telah lakukan kesalahan dan boleh diusir keluar (dari negara),” katanya.

Khairy berkata arahan itu berkuat kuasa mulai 1 April dan ia turut mewajibkan pengembara umum menjalani ujian RTK-Ag profesional sama ada di fasiliti kesihatan swasta di pintu sempadan negara atau di luar sempadan dalam tempoh 24 jam.

Sementara itu, Bernama melaporkan Khairy berkata jika keputusan ujian positif, pengembara dengan vaksin lengkap akan diberikan perintah pengawasan dan pemerhatian (HSO) selama tujuh hari di tempat penginapan bagi kategori satu dan dua.

“Namun, bagi kategori tiga dan ke atas, mereka perlu mendapatkan rawatan di Pusat Kuarantin dan Rawatan Covid-19 (PKRC) atau hospital swasta, manakala pengembara yang tidak lengkap vaksinasi atau tiada vaksinasi, mereka akan diberikan HSO selama 10 hari.

“Sekiranya keputusan ujian negatif, pengembara dengan vaksin lengkap tidak perlu menjalani kuarantin, manakala pengembara yang tidak lengkap atau tiada vaksinasi, mereka akan diberikan HSO selama lima hari di tempat penginapan serta dikehendaki menjalani RT-PCR pada hari keempat atau RTK-Ag profesional pada hari kelima,” katanya.

Beliau berkata beberapa protokol am sebelum pengembara berlepas telah ditetapkan seperti memuat turun aplikasi MySejahtera sebelum berlepas ke Malaysia, melengkapkan deklarasi perjalanan serta melaporkan keputusan ujian RT-PCR yang dilakukan dua hari sebelum perjalanan.

Mengenai protokol pengembara di pintu sempadan negara, pengembara yang bergejala perlu melalui saringan demam dengan imbasan thermal scanner atau rujukan kendiri kepada petugas kesihatan untuk pemeriksaan lanjut di kaunter kesihatan.

“Pengembara yang tidak bergejala akan meneruskan perjalanan ke kaunter imigresen untuk semakan lanjut,” katanya.

Sementara itu, Khairy berkata pengembara melibatkan kanak-kanak berumur bawah enam tahun tidak perlu menjalani ujian prapelepasan dan ujian semasa ketibaan.

Selain itu, beliau berkata protokol am pengembara umum juga terpakai ke atas pengembara dari Thailand bagi aktiviti pelancongan sahaja, dengan dua pintu sempadan darat dibuka bermula 1 April ini iaitu Bukit Kayu Hitam-Sadao dan Wang Kelian-Wang Prachan buat masa ini.

Menteri itu turut memaklumkan kerajaan masih menunggu maklum balas daripada kerajaan Indonesia dan Brunei bagi pembukaan sempadan melibatkan pengembara dari kedua-dua negara jiran itu.


Seruan Rafizi boikot restoran tak bertanggungjawab: Ismail Sabri

Naib Presiden UMNO Datuk Seri Ismail Sabri Yaakob membidas seruan Timbalan Presiden PKR Rafizi Ramli supaya orang ramai memboikot restoran dan kedai makan yang mengenakan caj harga makanan yang mahal.

Menurut Mkini, Bekas Perdana Menteri kesembilan itu berkata seruan Menteri Ekonomi kerajaan PH-BN itu tidak bertanggungjawab.

Ismail Sabri berkata kerajaan sepatutnya berusaha untuk membantu pemilik restoran dan kedai makan mendapatkan bahan mentah dengan harga yang lebih murah.

“Saya lihat laporan media menyatakan kalau harga makanan meningkat, boikot kedai makan. Kalau harga bahan mentah meningkat, ayam dan sayur mahal, ikan mahal, pastinya peniaga restoran perlu naikkan harga.

“Kalau kita boikot peniaga, ia tak membantu mereka.

“Kerajaan (sebaliknya) perlu pastikan harga bahan mentah dapat diturunkan untuk bantu peniaga jual makanan dengan lebih murah dan rakyat dapat harga makanan yang lebih murah,” katanya ketika ditemui di rumah terbuka Tahun Baru Cina anjuran MCA di Wisma MCA, hari ini (22 Januari 2023).

Katanya adalah menjadi tanggungjawab kerajaan untuk menangani isu berbangkit dengan memikirkan cara untuk menurunkan harga barangan dan bukannya melepaskan tangan mahupun bertindak menghukum peniaga restoran.

Untuk rekod, Rafizi membuat seruan itu dengan mengambil kira harga bahan mentah yang menurutnya telah menurun di pasaran.

Sementara itu, Ismail Sabri mencabar individu yang sebelum ini lantang bersuara mengenai isu rakyat ketika beliau menjadi Perdana Menteri, supaya ‘muncul’ berbuat perkara sama terhadap pentadbiran kerajaan sekarang.

Beliau bagaimanapun tidak memperincikan siapa individu yang dimaksudnya.

“Mengenai (pengeluaran) KWSP (Kumpulan Wang Simpanan Pekerja), semalam, sewaktu saya sedang bersenam dan makan, ada mak cik datang dan mengadu pada saya minta kalau boleh mereka keluarkan KWSP.

“Dulu waktu (pentadbiran) saya, ramai yang bising bila kita membuat kajian, sama ada boleh dikeluarkan KWSP atau tidak. Akhirnya kita (benarkan) keluarkan.

“Ramai yang bising dulu. Saya harap rakyat bersuara kali ini minta untuk dikeluarkan KWSP. Mana-mana yang bersuara kuat semasa saya jadi Perdana Menteri dulu, silakan bersuara lagi,” katanya.


Muncung pesawat ke bawah, menjunam pada 29,000 kaki bingungkan pakar

Pesawat penumpang China Eastern Airlines Corp MU5735, melakukan penerbangan normal apabila tiba-tiba muncungnya ke bawah pada ketinggian 29,000 kaki, dan mula menjunam.

Itu sedikit maklumat berhubung nahas luar biasa yang membunuh semua 123 penumpang dan anak kapal dalam kemalangan udara paling buruk di China dalam tempoh lebih sedekad.

Walaupun terdapat kemalangan di mana pesawat jatuh dari ketinggian penerbangan, sedikit, jika ada, bertepatan dengan kejadian pesawat Boeing 737-800 itu ketika ia menghala muncungnya ke arah permukaan bumi.

“Ia adalah profil yang ganjil. Sukar untuk didapati sebuah pesawat penumpang melakukan sedemikian,” kata John Cox, seorang perunding keselamatan penerbangan dan bekas juruterbang 737.

Tatkala penyiasat berusaha mencari dua perakam kalis nahas pesawat dan mula meneliti petunjuk, mereka juga cuba mencari sebab mengapa pesawat itu menjunam mendadak dan teruk, sekali gus membezakannya daripada nahas sebelumnya.

Penyiasat akan meneliti keadaan cuaca yang ditempuh pesawat itu, selain mencari petunjuk sama ada juruterbang membuat sebarang panggilan kecemasan, atau kerosakan selain profil anak kapal.

Penerbangan MU5735 terbang pada ketinggian 29,000 kaki kira-kira 100 batu dari destinasinya Guangzhou dari Kunming sebelum terhempas di wilayah Guangxi di selatan China, semalam.

Mencapai titik di mana juruterbang akan mula turun untuk mendarat ia tiba-tiba menjunam lebih 30,000 kaki seminit dalam beberapa saat sahaja, menurut data ditunjukkan Flightradar24.

Keseluruhannya pesawat itu menjunam 26,000 kaki dalam kira-kira 1 minit 35 saat, menurut data itu.

Klip video yang muncul di laman sosial menunjukkan saat akhir pesawat itu ketika menjunam laju dengan muncung ke bawah sebelum kawasan rempuhan berkepul dengan asap.

Saluran media China, The Paper mengatakan mereka telah mengesahkan klip video itu dirakam seorang kakitangan sebuah syarikat perlombongan berhampiran tempat kejadian, namun kesahihannya tidak dapat disahkan secara bebas.

Juruterbang kemungkinan besar sengaja menjatuhkan pesawat itu, kata Lembaga Keselamatan Pengangkutan Kebangsaan (NTSB). Sistem perakam kokpit dan data penerbangan pesawat telah ditutup secara misteri dan maklumat terperinci tentang trajektori junaman tidak tersedia.

Bagaimanapun, masih terlalu awal untuk membuat kesimpulan tentang apa yang membawa kepada nahas China Eastern, kata Benjamin Berman, bekas penyiasat NTSB yang juga juruterbang 737.

Ada kemungkinan ianya dicetuskan oleh banyak senario seperti kerosakan, kesilapan juruterbang atau beberapa kombinasi yang membawa kepada pesawat itu menjunam, kata Berman.

Namun, Boeing 737-800 seperti pesawat penumpang yang lain, direka untuk tidak menjunam pada sudut yang curam sebagaimana dilihat dalam klip video berkenaan, katanya.

“Ini bermakna ia mungkin memerlukan usaha yang ekstrem oleh juruterbang atau kerosakan yang sangat luar biasa,” katanya.

Banyak perkara boleh menyebabkan sekurang-kurangnya permulaan pesawat menjunam – daripada juruterbang mengalami serangan jantung dan badannya terhempas ke atas panel kawalan, kepada kegagalan peralatan yang digunakan untuk membantu menaikkan atau menurunkan muncung pesawat itu.

“Anda memerlukan sesuatu untuk menahan muncungnya ke bawah,” kata Berman lagi. – Agensi


Kutipan dana Jamal untuk bayar kes saman fitnah cecah RM300,000

Sebanyak RM300,000 lebih berjaya dikutip daripada orang ramai bagi membayar ganti rugi yang ditanggung Datuk Seri Jamal Mohd Yunos terhadap Ahli Parlimen Seputeh, Teresa Kok.

Ketua UMNO Bahagian Sungai Besar itu sebelum ini kalah dalam kes saman fitnah difailkan Kok dan diarah membayar ganti rugi RM300,000 dengan kos guaman RM50,000.

Untuk rekod, Kutipan dana itu dilancarkan oleh sebuah kumpulan bernama Gabungan Solidariti Anak Selangor (GSAS), semalam.

Ketuanya, Faizal Zakari berkata kumpulan itu telah mengumpul RM200,000 pada hari pelancaran, dan memberitahu Malay Mail bahawa jumlah itu adalah sekitar RM300,000 setakat hari ini.

Jamal sebelum ini diancam bakal diambil tindakan kebankrapan kerana masih belum membayar ganti rugi tersebut dua minggu lalu.

Kok telah menyaman Jamal berhubung ucapannya pada 2017 yang menuduh ahli parlimen DAP itu menyalahgunakan dana Yayasan Warisan Anak Selangor (Yawas).

Selain itu, pemimpin UMNO Selangor itu juga berhutang RM150,000 sebagai ganti rugi dan sekurang-kurangnya RM30,000 sebagai kos kepada Ahli Parlimen Petaling Jaya Maria Chin Abdullah.

Maria menyaman Jamal kerana mengaitkan dia dan Bersih dengan kumpulan pengganas Daesh.

Kutipan dana untuk Jamal telah mendorong beberapa pengkritik untuk mempersoalkan mengapa Jamal memerlukan kutipan dana sedangkan anaknya menjalani gaya hidup yang didakwa mewah.

Menjawab perkara itu, Jamal berkata kutipan derma oleh GSAS tidak ada kaitan dengan keluarga atau kestabilan kewangannya.

“Tetapi jika kumpulan seperti GSAS bersedia untukbuat kutipan dana dan membantu saya, mengapa saya harus menolak?” katanya.


Hasni masih berteka-teki tarikh PRN Johor, enggan jawab khabar angin

Menteri Besar Johor Datuk Hasni Mohammad terus mengelak apabila dirujuk mengenai kemungkinan Pilihan Raya Negeri (PRN) Johor akan diadakan selepas sambutan Tahun Baru Cina nanti.

Semasa diajukan mengenai perkara berkenaan, Ketua Badan Perhubungan Umno Johor itu hanya tertawa, dan menegaskan bahawa sebenarnya apa yang lebih penting adalah justifikasi mengapa pilihan raya itu perlu diadakan.

“Saya kira justifikasi kenapa PRN Johor perlu diadakan adalah lebih penting daripada bila patut diadakan (PRN). Itu lagi penting. Kita (kerajaan negeri) ada peraturan. Kita tidak boleh sewenang-wenangnya…,” katanya lapor Bernama.

Hasni terdahulu merasmikan AirAsia Super Apps (AirAsia Ride, AirAsia Food, AirAsia Grocer dan AirAsia Express) hari ini.

Beliau berkata demikian ketika mengulas mengenai beberapa kenyataan pembangkang yang meminta supaya Hasni menamatkan khabar angin mengenai PRN, yang dikatakan mungkin akan diadakan selepas sambutan Tahun Baru Cina.

Hasni yang juga Ahli Dewan Undangan Negeri (ADUN) Benut berkata sebagai Menteri Besar, beliau juga tertakluk kepada peraturan serta Undang-Undang Tubuh Kerajaan Johor 1895 dan tidak boleh sesuka hati mengisytihar atau menasihati Sultan Johor supaya membubar atau tidak, Dewan Undangan Negeri (DUN).

“Tidak ada pihak yang perlu bimbang.. saya akan berpegang kepada peraturan yang telah ditetapkan dalam Undang-Undang Tubuh Kerajaan Johor. Saya telah nyatakan bahawa dalam keadaan majoriti yang amat tipis ini, saya perlu sensitif kepada kestabilan kerajaan. Tidak boleh menganggap bahawa semua bersetuju, atau menggunakan bentuk-bentuk atau kaedah (tertentu) untuk mencapai keputusan,” katanya.

Beliau berkata dengan majoriti tipis, kerajaan negeri perlu kestabilan, dan ia memerlukan beliau berhati-hati serta sensitif supaya rancangan-rancangan yang disusun serta program-program membangunkan ekonomi negeri, akhirnya dapat dilaksanakan dengan jayanya.

Hasni berkata tambahan pula kestabilan dilihat amat penting apabila ada segelintir pelabur turut menjadikan soal kestabilan kerajaan negeri sebagai prasyarat untuk mereka datang melabur atau meluaskan pelaburan mereka di Johor.

“Oleh sebab itu, saya katakan dari awal mengenai keperluan mengadakan PRN ini, saya tidak boleh tolak (begitu sahaja). Saya perlu kaji dan perlu tengok perkara ini. Suara-suara pelbagai pihak tidak boleh diabaikan begitu sahaja,” katanya.

Kerajaan negeri Johor pimpinan BN ketika ini mempunyai kelebihan hanya satu kerusi DUN susulan kematian ADUN Kempas Datuk Osman Sapian pada 21 Dis lepas, dengan BN memiliki 16 kerusi DUN, Bersatu (11), PAS (satu), manakala di pihak pembangkang Pakatan Harapan mempunyai 27 kerusi.


Hasni yakin BN menang majoriti dua pertiga walaupun bertanding solo

Walaupun bertanding solo sekalipun dalam pilihan raya negeri (PRN) Johor, Datuk Hasni Mohammad yakin Barisan Nasional (BN) akan menang dua pertiga majoriti seperti di Melaka.

Pengerusi BN Johor itu berkata pembangkang dan pencabar gabungan parti lain tidak akan mampu menandingi BN yang sememangnya sudah mendapat sokongan rakyat kini, malah akan mencadangkan BN bertanding semua kerusi secara solo tanpa kerjasama dengan parti lain.

“Kita akan cadangkan kepada BN Pusat untuk BN Johor bertanding sendirian dalam PRN, kita yakin boleh menang tetapi apa pun keputusan ini terpulang kepada pucuk pimpinan,” katanya dipetik laporan BH.

Hasni terdahulu menghadiri Taklimat Pilihan raya MIC Negeri Johor di Kompleks Tan Sri Mohamed Rahmat, Tampoi hari ini.

Turut hadir dalam taklimat tersebut, Presiden MIC, Tan Sri SA Vigneswaran dan Pengerusi MIC Johor, R Vidyananthan.

Sultan Johor, Sultan Ibrahim Sultan Iskandar berkenan membubarkan Dewan Undangan Negeri (DUN) bagi memberi laluan kepada PRN di Istana Bukit Serene, Johor Bahru semalam.

Berkaitan keputusan pembubaran DUN Johor yang dikatakan tidak berbincang dengan Bersatu dan PAS serta didakwa hanya keputusan UMNO sendirian, beliau berkata, pihaknya tidak perlu mendapatkan persetujuan daripada parti lain.

Beliau berkata, ini kerana PRN adalah diasaskan kepada Bahagian Kedua dan Ketiga Fasal 23 Undang-undang Tubuh Kerajaan Johor 1895 yang membenarkan pihaknya membubarkan DUN sebelum tamat tempoh lima tahun tanpa menerima persetujuan mereka.

“Itu yang pertama, kedua pembubaran DUN hanya boleh dibuat Sultan Johor dan kita sudah patuhi kedua-dua fasal dalam undang-undang tubuh kerajaan negeri, oleh itu perkara ini tidak berbangkit.

“Oleh itu, mesyuarat majlis kerajaan (MMK) negeri yang diadakan semalam hanyalah untuk memaklumkan berkaitan pembubaran DUN dan bukannya untuk mendapat persetujuan mereka,” katanya.


Sekolah tahfiz di Melaka pula ditutup akibat penularan Covid-19

Sebuah sekolah tahfiz di Chenderah di Jasin, Melaka ditutup semalam tujuh hari selepas terdapat kes jangkitan Covid-19.

Pengerusi Jawatankuasa Kesihatan dan Antidadah Negeri, Dr Muhamad Akmal Saleh berkata mereka yang didapati positif kini sedang menjalani kuarantin wajib.

Menurutnya, Pejabat Kesihatan Daerah (PKD) Jasin, sudah melakukan saringan kepada semua pelajar dan staf di sekolah berkenaan.

“Dimaklumkan terdapat beberapa pelajar asrama serta cikgu yang positif Covid-19 dan mereka sudah dihantar ke Pusat Kuarantin dan Rawatan Covid-19 Berisiko Rendah (PKRC) MITC, Ayer Keroh.

“Semua mereka ini dalam keadaan yang sihat dan hanya mengalami simptom ringan sahaja,” katanya.

Dr Muhamad Akmal berkata, terdapat beberapa penambahbaikan perlu dilakukan oleh Kementerian Pendidikan Malaysia (KPM) membabitkan prosedur operasi standard (SOP).

“Bagi sekolah berasrama mewajibkan setiap individu yang masuk ke sekolah perlu melakukan ujian RTK yang mengambil masa tidak sampai 10 minit.

“Ujian RTK berkala secara rawak juga perlu untuk mengurangkan risiko jangkitan selain dapat memastikan keselamatan serta kesihatan anak-anak yang belajar terjamin,” katanya.


Sistem pendidikan digital negara ditambah baik, kata Radzi Jidin

Sebanyak 26 syarikat tempatan berminat menawarkan produk masing-masing yang boleh diaplikasi dalam menambah baik sistem pendidikan digital negara.

Menteri Kanan Pendidikan Datuk Dr Radzi Jidin berkata Kementerian Pendidikan (KPM) turut mendengar tawaran sedemikian yang dibuat dua individu serta sebuah universiti tempatan.

Menurutnya semua pihak berkenaan membuat tawaran itu pada program “Bersama Semarakkan Transformasi Pendidikan” semalam yang turut disertai beliau dan pegawai tertinggi KPM.

“Bermula dari pagi hingga petang saya bersama pengurusan tertinggi dan pegawai KPM terlibat dalam sesi ‘Edutech Pitching’ bagi mendengar pembentangan wakil syarikat-syarikat pemain industri pendidikan digital di negara ini tentang produk yang ditawarkan oleh mereka.

“Sebanyak 26 syarikat, 2 individu dan sebuah universiti mengambil bahagian dalam pembentangan itu.

“Antara lain, sesi ini bertujuan mendengar dan melihat sendiri kemudahan dan teknologi pendidikan yang ditawarkan oleh syarikat-syarikat tempatan yang boleh diaplikasikan dalam menambah baik dan mengoptimumkan sistem pendidikan digital negara,” katanya dalam satu kenyataan.

Dr Radzi menjelaskan bahawa terdapat banyak teknologi terkini dan menarik yang dibentangkan itu yang boleh diaplikasi bagi memperkukuh dan memperhebatkan sistem pendidikan digital negara.

“Dengan inovasi dan produk digital terkini, kami dapati pemain-pemain industri pendidikan digital tempatan tidak kurang hebatnya jika dibandingkan dengan syarikat luar.

“Syabas dan terima kasih kepada semua pembentang yang begitu komited untuk bersama-sama memajukan pendidikan negara.

“Kami di KPM sentiasa berusaha melakukan yang terbaik demi meningkatkan dan memperkukuhkan lagi pendidikan digital negara,” tambahnya.


Kempen ‘Jangan Undi Zahid’ dilancar, kumpulan dakwa Zahid punca negara tak stabil

Sekumpulan aktivis politik hari ini melancarkan gerakan merayu kepada pengundi di Bagan Datuk supaya tidak menyokong calon Barisan Nasional (BN), Datuk Seri Ahmad Zahid Hamidi yang juga Presiden UMNO.

Gerakan tersebut dilancarkan oleh beberapa individu yang menjadi mangsa politik Zahid dengan tema ‘Jangan Undi Zahid’ dan mendakwa negara terus tidak akan stabil selepas Pilihan Raya Umum Ke-15 (PRU-15) selagi beliau memimpin parti UMNO.

“Satu gerakan telah dibentuk merentasi parti, kaum, agama dan ideologi bagi memastikan pengundi pengundi P075 tidak mengundi Zahid Hamidi,” kata kenyataan media tersebut yang dikeluarkan semasa sidang media di ibu kota hari ini.

Kumpulan tersebut mengariskan tujuh punca utama mengapa Zahid perlu dikalahkan di Bagan Datuk pada PRU-15, antaranya:

1. Punca masalah dan ketidakstabilan dalam negara
2. Punca kerajaan tidak stabil sejak Julai 2020
3. Punca rakyat terpaksa mengundi semasa Covid-19 di Melaka dan Johor
4. Punca rakyat terpaksa mengundi semasa musim hujan dan kemungkinan semasa banjir
5. Punca rakyat yang telah membuat perancangan bercuti dan umrah tidak dapat mengundi
6. Punca kegagalan usaha Penyatuan Ummah
7. Punca UMNO tidak stabil dan berpecah belah sejak Julai 2020

Menurut kumpulan tersebut, tidak mustahil Zahid akan dapat dikalahkan di kubu kuatnya tersebut memandangkan pertambahan pengundi baharu pada PRU-15 kali ini, malah deposit tetap daripada undi tentera juga didakwa sudah tidak memihak kepadanya lagi.

“Rakyat boleh kalahkan Zahid di tempat dia, dulu dia menang cuma majoriti 5,000 undi dan 2,000 undi tentera sudah tidak bersama Zahid.

“Pengundi baru, pengundi muda sekitar 10,000. Majoriti pengundi muda pasti tidak mahu Zahid dan tidak mahu undi pemimpin yang dikaitkan dengan rasuah,” kata kenyataan itu lagi.

Menurut kumpulan tersebut itu lagi, Zahid merupakan liabiliti kepada UMNO dan menggesa supaya ahli-ahli parti yang tidak mahu melihat perpecahan dalaman lebih buruk supaya menolaknya pada hari PRU-15, 19 November ini.

“Bagi ahli-ahli UMNO yang rasa Zahid ini tak sepatutnya bertanding, yang rasa zahid adalah liabiliti kepada UMNO dan BN, yang benci tindakan Zahid menyokong Anwar Ibrahim jadi Perdana Menteri, benci usaha zahid wujudkan Jajaran Baru, benci tindakan zahid memecah belahkan UMNO dan merosakkan UMNO – pujuk pengundi2 UMNO di Bagan Datuk, jangan undi Zahid.

“Gerakan Jangan Undi Zahid ialah gerakan rakyat. Berdasarkan data, saya yakin Rakyat Malaysia akan menang dalam pertandingan melawan Zahid ini,” kata kumpulan itu lagi.

Kumpulan tersebut digerakkan oleh dua aktiviti politik terkenal iaitu, Badrul Hisham Shaharin dan juga bekas ahli UMNO Datuk Zaharin Mohd Yasin yang dipecat Zahid sebelum ini.


Saifuddin tulis surat berbahasa Melayu kepada Antony Blinken

Sejajar dengan usaha memartabatkan Bahasa Melayu di peringkat antarabangsa, Menteri Luar Datuk Seri Saifuddin Abdullah mengutuskan surat rasmi dalam bahasa kebangsaan kepada Setiausaha Negara Amerika Syarikat, Antony Blinken.

Perkara itu dikongsikan beliau dalam satu catatan di akaun Facebooknya hari ini.

“Hari ini saya telah menulis surat rasmi dalam Bahasa Melayu kepada Setiausaha Negara Amerika Syarikat.

“Ia surat rasmi dalam Bahasa Melayu yang pertama daripada saya kepada rakan sejawat, selaras dengan kenyataan Perdana Menteri di Dewan Negara semalam (Rabu),” kata Saifuddin seperti dilapor Bernama.

Perdana Menteri Datuk Seri Ismail Sabri Yaakob memberitahu persidangan Dewan Negara bahawa beliau akan mengadakan perbincangan dengan pemimpin ASEAN untuk mencadangkan penggunaan Bahasa Melayu sebagai bahasa kedua ASEAN.

Usaha penggunaan Bahasa Melayu itu akan diteruskan dalam mana-mana pertemuan, mesyuarat dan persidangan antarabangsa, sama ada dua hala atau pelbagai hala, di dalam mahupun di luar negara mengikut kesesuaian.

Dalam menterjemahkan kesungguhan kerajaan itu, Ismail Sabri mula menggunakan Bahasa Melayu semasa lawatan rasminya ke Indonesia, Brunei, Kemboja, Thailand dan Vietnam baru-baru ini.

Beliau juga akan menggunakan Bahasa Melayu secara rasmi ketika berucap pada Sidang Pertubuhan Bangsa-Bangsa Bersatu (PBB) dan Sidang Kemuncak ASEAN yang masing-masing akan berlangsung pada September dan November ini.


Rakyat lebih bersatu, berdisiplin semasa berdepan Covid-19

Disebalik krisis kesihatan Covid-19, rakyat kelihatan lebih bersatu serta berdisiplin dalam menghadapi musuh yang sama.

Perdana Menteri Datuk Seri Ismail Sabri Yaakob berkata dari segi ekonomi, ramai yang dahulunya berniaga secara tradisional termasuk orang kampung telah beralih kepada kaedah terkini, secara dalam talian yang semakin popular sekarang.

“Pandemik ini kita dapat mendisplinkan ramai kerana amat sukar untuk menyekat orang daripada keluar dari rumah berbulan-bulan, namun disebabkan COVID-19, ia boleh dilakukan,” katanya lapor Bernama.

Ismail Sabri diwawancara bersama editor kanan media baru-baru ini.

Beliau berkata ketika ini tidak ada orang yang tidak memakai pelitup muka ketika berada di tempat awam dan lambat laun amalan ini akan menjadi satu budaya baharu bagi ramai dalam penjagaan kesihatan diri.

“Bila berjalan-jalan sebagai contoh, jika ada yang tidak memakai pelitup muka kita akan tegur supaya dia pakai … mungkin kerana kita ambil berat tentang dia atau kerana kita mahu elak daripada jangkitan. Kita menjadi lebih prihatin” katanya.

Disebabkan perancangan teliti kerajaan, Ismail Sabri menjangkakan menjelang Disember semua sektor dapat dibuka semula dan rakyat kembali gembira dengan kes penularan COVID-19 serta angka kematian akibat virus itu terus menurun.

“Siapa sangka Wilayah Persekutuan Kuala Lumpur dan Selangor yang dahulu kita tidak tahu bila boleh dibuka semula kini di fasa pemulihan ketiga. Lembah Klang inilah nadi ekonomi, 70 peratus tertumpu di sini dan sekarang sudah dibuka dan ini lah perasaan gembira yang dirasai semua,” katanya.

Beliau berkata keputusan untuk membenarkan rentas negeri semula apabila tahap vaksinasi golongan dewasa mencapai 90 peratus amat mengembirakan semua kerana ramai yang sudah tidak pulang ke kampung untuk menziarahi keluarga.


Selangor catat 1,467 kes, 17 kluster baharu dikesan hari ini

Jumlah jangkitan baharu Covid-19 di Melaka hari ini melonjak lebih sekali ganda berbanding semalam, setelah kewujudan satu kluster berkaitan Pilihan Raya Negeri (PRN) pada 20 November lalu.

Dalam tempoh 24 jam sehingga 12 tengah hari tadi, jangkitan di negeri itu meningkat kepada 373 kes, berbanding 129 yang direkodkan dalam tempoh sama semalam.

Ini menjadikan kumulatif kes positif di negeri itu naik sebanyak 72,880 kes, dengan 70,048 pesakit sembuh, dan 944 lagi meninggal dunia.

Sehingga semalam, Melaka merekodkan 1,698 kes aktif, termasuk 1,199 pesakit yang menjalani kuarantin di rumah; 347 ditempatkan di PKRC; 137 dimasukkan ke hospital; dan 15 dirawat di unit rawatan rapi, dengan tiga daripadanya memerlukan alat bantuan pernafasan.

Terdahulu, Pengerusi Jawatankuasa Kesihatan dan Anti Dadah Melaka, Dr Muhamad Akmal Saleh memaklumkan seramai 137 individu dikesan positif Covid-19 dalam Kluster Pulau Gadong yang berpunca daripada pelaksanaan PRN bulan lepas.

Jumlah tersebut meningkat daripada hanya 41 individu yang positif Covid-19 pada awalnya, dan melibatkan jangkitan pelajar serta guru.

Sementara itu, sembilan lagi negeri merekodkan peningkatan jangkitan hari ini, dengan Selangor mencatat kes tertinggi sebanyak 1,467 kes berbanding 1,465 semalam, menjadikan kumulatif positif di negeri itu meningkat kepada 764,421 kes.

Bagi negeri-negeri lain, Johor merekodkan 551 kes baharu hari ini berbanding 407 semalam; diikuti Pahang (438 kes baharu, 413 semalam); Sabah (329 kes baharu, 322 semalam); dan Perak (244 kes baharu, 183 semalam);

Sarawak pula mencatat 90 kes baharu, berbanding 55 semalam; Perlis (40 kes baharu, 33 semalam); Putrajaya (32 kes baharu, 25 semalam); dan Labuan (21 kes baharu, 12 semalam).

Sementara itu, jumlah kluster baharu Covid-19 yang dikesan dalam tempoh 24 jam sehingga 12 tengah hari tadi juga meningkat kepada 17, berbanding 13 kluster semalam.

Ketua Pengarah Kesihatan Tan Sri Dr Noor Hisham Abdullah berkata jumlah itu menjadi keseluruhannya 6,022 kluster yang dikesan sejak awal tahun lalu hingga hari ini, dengan 5,768 telah ditamatkan dan 254 lagi masih aktif.

Beliau juga memaklumkan, daripada 5,446 kes positif baharu hari ini, 88 kes atau 1.6 peratus adalah pesakit kategori 3, 4, dan 5, manakala selebihnya 98.4 peratus adalah pesakit kategori 1 dan 2.

Menurutnya sehingga kini seramai 419 pesakit dirawat di ICU, dengan 232 daripadanya memerlukan alat bantuan pernafasan.

“Seramai 5,427 pesakit pula telah sembuh menjadikan kumulatif sebanyak 2,586,822 kes atau 96.6 peratus daripada 2,678,465 kumulatif kes positif,” katanya.

Mengenai kadar kebolehjangkitan, Dr Noor Hisham memaklumkan lima negeri mencatat Rt melebihi 1.00 dengan tertinggi dikesan di Perlis sebanyak 1.07.

Untuk rekod, nilai Rt merujuk kepada tahap kebolehjangkitan sesuatu virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.0 dengan lebih ramai individu berpotensi untuk dijangkiti wabak berkenaan.

Empat negeri lain yang mencatat nilai Rt yang tinggi ialah Pulau Pinang dan Negeri Sembiulan masing-masing 1.02; Pahang (1.01) dan Melaka (1.00).


Ibadah haji mungkin dibenarkan, peraturan pencegahan lebih ketat

Peraturan langkah pencegahan yang lebih ketat mungkin akan dilaksanakan sekiranya ibadah haji dibenarkan tahun ini, kata kerajaan Arab Saudi.

Buat masa ini penilaian masih sedang dijalankan pihak berkuasa kesihatan negara dan akan meneliti langkah yang perlu dilaksanakan bagi menjamin kesihatan dan keselamatan jemaah, menurut Kementerian Haji dan Umrah Arab Saudi.

Peraturan dan langkah pengurusan musim haji tahun ini akan diumumkan kemudian.

Kementerian itu juga tidak menyatakan sama ada jemaah asing akan dibenarkan melakukan ibadah haji bagi musim ini.

Tahun lalu, ibadah haji dibenarkan dengan jumlah jemaah yang terhad sebagai sebahagian langkah berjaga-jaga terhadap penularan COVID-19.

Sementara itu, Kementerian Kesihatan mengumumkan 942 kes baharu COVID-19 dilaporkan di Arab Saudi menjadikan keseluruhan jangkitan seramai 426,384.

Jumlah kes pulih meningkat kepada 409,740 dengan 1,064 lagi pesakit sembuh.

Dalam tempoh 24 jam lalu, angka kematian meningkat kepada 7,072 dengan 13 korban baharu dilaporkan.


PN telah buktikan kemampuan urus negara hadapi krisis terbesar dunia

Perikatan Nasional (PN) telah membuktikan kepada rakyat dan dunia bahawa Malaysia berjaya mengharungi krisis paling mencabar, yang tidak pernah dihadapi oleh kepimpinan mana-mana negara pada zaman moden ini.

Sehubungan itu, Pengerusi PN Tan Sri Muhyiddin Yassin mengingatkan bahawa kejayaan kerajaan PN itu perlu menjadi rujukan rakyat, khusus pengundi, dalam membuat keputusan pada Pilihan Raya Umum Ke-15 (PRU-15), 19 November ini.

Menurutnya beliau mengangkat sumpah Perdana Menteri tatkala kerajaan PN mengambil alih tampuk pentadbiran negara dalam keadaan musibah yang tidak pernah berlaku dalam sejarah negara sejak merdeka.

“Jutaan manusia di seluruh dunia meninggal dunia akibat wabak Covid-19, termasuk ribuan mangsa di Malaysia, Dengan situasi yang luar biasa, saya berfikir kenapa Allah melantik saya dan meletakkan ke satu darjat yang tinggi ketika itu.

“Bila mana saya diangkat sebagai Perdana Menteri, saya berfikir apa yang penting yang harus kita lakukan… itu semua berada dalam gelap dan kepala saya setiap saat berfikir kenapa Allah mengangkat kita ke satu darjat yang tinggi ini.

“Bukan saya sahaja tetapi yang lain juga diangkat menjadi pemimpin. Namun yang paling penting yang kita harus ingat ialah ini suatu amanah. Amanah yang diberikan oleh Allah SWT kepada kita sebagai pemimpin, suatu tanggungjawab yang cukup berat,” katanya berucap pada Program Jelajah Prihatin PN Parlimen Sepang di Dataran Sadiman, Bukit Changgang, di Sepang, malam tadi (31 Oktober 2022).

Beliau turut menceritakan bagaimana kerajaan PN ketika itu berusaha untuk menyelamatkan nyawa dan kehidupan rakyat Malaysia, dan pada masa sama memastikan kedudukan ekonomi negara tidak musnah.

“Saya bukan nak mengatakan diri saya bagus… (tetapi) keupayaan seseorang pemimpin boleh dilihat waktu mana dia berhadapan dengan krisis. Waktu mana yang paling sukar, waktu krisis di situ dia (pemimpin) dicabar.

“Berupaya ataupun tidak dalam menguruskan hal-hal di waktu yang agak sukar dan luar biasa… yang paling utama bagaimana nak menguruskan soal nyawa manusia… bukannya 100 atau 200 ribu, tapi berpuluh-puluh juta termasuk rakyat asing di Malaysia.

“Jadi itu sebagai satu cabaran yang paling hebat, dan dengan kerana tindakan yang diambil kerajaan Perikatan Nasional… kami telah berjaya menguruskan soal yang amat besar dalam sejarah kita untuk mendapatkan vaksin, menguruskan nasib rakyat yang terkesan jumlahnya berjuta-juta,” katanya.

Namun Muhyiddin yang juga Pengerusi Majlis Pemulihan Negara (MPN) berkata ramai yang berkata kerajaan telah gagal – merujuk kepada kempen parti politik lawan termasuk UMNO dan Pakatan Harapan (PH) untuk mewujudkan keadaan tidak tenteram dalam negara.

“Banyak orang kata kerajaan gagal. Saya tak tahu macam mana orang pertimbangkan apa yang telah pun kita lakukan itu sebagai kegagalan. Kerana dalam laporan Pertubuhan Kesihatan Sedunia (WHO) menyebutkan bahawa Malaysia adalah antara negara yang terbaik dalam soal pengurusan Covid-19.

“Dan terbukti sekarang ini… keadaan dalam negara telah berubah… alhamdulillah… rakyat kembali bekerja dan ekonomi telah mula bergerak semula,” tambahnya lagi.

Muhyiddin berkata mungkin ramai yang telah lupa bagaimana kerajaan PN menangani masalah rakyat ketika pandemik Covid-19, termasuk mengeluarkan pakej bantuan berjumlah RM530 bilion.

“Mungkin orang tak sedar kita berhadapan dengan satu krisis. Oleh itu, saya nak sebutkan.. saya nak mengingatkan bahawa bila pilihan raya sampai pada 19 November akan datang… maka pilihlah parti yang telah pernah menjadi kerajaan yang membantu dan tahu masalah rakyat.

“PN tahu tentang isu negara dan tindakan yang hendak diambil bukan boleh main-main. Mesti mengambil tindakan yang luar biasa dengan secepat mungkin.

“Saya gambarkan itu bermakna kita berada dalam situasi yang agak sukar kita masih belum pulih, lebih teruk lagi disebutkan tahun hadapan dunia akan berhadapan dengan soal kemelesetan,” katanya.

Sehubungan itu, Muhyiddin menyeru pengundi supaya keluar beramai-ramai pada 19 November ini dan memilih Perikatan Nasional menjadi kerajaan demi membela nasib rakyat, dan memulihkan negara.

Kerana kerajaan Perikatan Nasional telah membuktikan kami boleh melakukan demi rakyat dan negara, walaupun ketika berdepan krisis yang paling teruk dalam sejarah, katanya.


’15 pai Amerika’ masuk akaun Najib, saksi tak tahu siapa ‘Naga Ungu’

Ahli perniagaan yang diburu Low Taek Jhoatau Jho Low pada 2014 memaklumkan kepada AmBank bahawa wang bernilai AS$15 juta atau dikenali sebagai “15 pai Amerika” akan masuk ke dalam akaun bank peribadi Perdana Menteri ketika itu Datuk Seri Najib Razak yang diberi nama kod “bos besar ”, Mahkamah Tinggi Kuala Lumpur diberitahu hari ini (7 November 2022).

Bekas pegawai AmBank Joanna Yu mengesahkan perkara itu ketika menjawab soalan sebagai saksi pendakwaan ke-41 dalam perbicaraan Najib, yang menghadapi 25 pertuduhan berhubung penyelewengan RM2.28 bilion dana 1Malaysia Development Berhad (1MDB) yang didakwa telah masuk ke akaun peribadinya.

Joanna ditunjukkan transkrip sembang BlackBerry Messenger (BBM) yang dia ada dengan Jho Low – yang bertindak sebagai penghubung atau orang hubungan untuk akaun bank Najib – dengan mesej ini diekstrak daripada telefonnya.

Ketua Pendakwa Raya Datuk Seri Gopal Sri Ram merujuk kepada beberapa siri mesej antara Jho Low dan Joanna pada 30 Mei 2014, dan bertanya apa yang difahami daripada mesej yang berbunyi “bos besar baru hubungi”.

Joanna menjawab: “Saya ambil maklum bahawa Datuk Seri Najib telah menelefon Jho.”

Ditanya apakah maksud Jho Low dengan mesej BBM “15 pai Amerika masuk”, Joanna berkata: “Saya ambil kira AS$15 juta telah dihantar ke akaun Datuk Seri Najib.”

Sri Ram: Jadi, dengan kata lain, ‘pai Amerika’ adalah kod untuk dolar Amerika?

Joanna: Ya.

Joanna mengesahkan bahawa dia pada hari yang sama bertanya kepada Jho Low melalui BBM sama ada dana itu boleh dipindahkan ke akaun Najib dalam bentuk pound British kerana “pai mungkin ada masalah”, kerana bank Wells Fargo sebelum ini mahukan butiran penuh akaun Najib ketika mereka menghantar wang di sana.

Memetik MalayMail, beliau menjelaskan bahawa Jho Low dan pemegang amanah akaun Najib, Nik Faisal Ariff Kamil telah berkata akaun Najib adalah “rahsia” dan maklumat yang berkaitan dengannya tidak boleh didedahkan.

Menjelaskan kenyataan “pai mungkin mempunyai masalah” kepada Jho Low, Joanna berkata: “Jika mereka melalui Wells, Wells Fargo sebelum ini meminta maklumat mengenai akaun Datuk Seri dan kami diberitahu kami tidak dibenarkan memberikan maklumat itu kepada sesiapa sahaja.”

Menjelaskan mesej BBMnya kepada Jho Low “GBP buat masa ini. Kami mempunyai masalah dengan pai – mereka ingin mengetahui ramuan terperinci”, Joanna berkata: “Saya sebenarnya ingin memberitahu Jho Jho, kerana dia bertanya sama ada GBP OK atau dia mahu menggunakan euro atau mana-mana mata wang lain, saya berkata GBP adalah OK untuk seketika dan saya ulangi kali terakhir mereka menghantar USD, kami diminta untuk mendapatkan maklumat terperinci mengenai akaun Datuk Seri.”

Joanna juga dirujuk kepada mesej BBM 30 Mei 2014 di mana Jho Low meminta untuk mengesahkan baki dalam akaun Najib dan di mana Jho Low juga menyebut “naga ungu”.

Sri Ram: Apabila dia berkata, ‘Naga Ungu berkata keseimbangan semakin rendah’, siapakah ‘naga ungu’?

Joanna: Saya sebenarnya tak tahu, sebab tu saya tanya siapa.

Sri Ram: Apa jawapannya?

Joanna: Ia sangat samar: “Warna tambah haiwan adalah dia”, sambil menambah bahawa dia masih tidak tahu siapa “Naga Ungu” yang dimaksudkan.

Joanna juga mengesahkan bahawa setiap kali dana terlebih keluar dari akaun bank Najib, dia akan memaklumkan sama ada Nik Faisal atau Jho Low kerana cek Najib akan ditendang jika tiada wang dalam akaun itu.

Beliau berkata seorang individu yang dikenali sebagai Kee Kok Thiam kemudiannya akan memasukkan wang tunai ke dalam akaun Najib dengan deposit sedemikian kadangkala bernilai ratusan ribu.

Apabila ditanya sama ada bank akan memberi cek dalam keadaan sedemikian, Joanna menjawab: “Ia adalah akaun perdana menteri, jadi kami akan menggesa mereka membuat bayaran supaya cek tidak melantun.” Beliau mengesahkan Najib adalah penandatangan tunggal untuk cek daripada akaunnya, dan Nik Faisal tidak mempunyai kuasa untuk mengeluarkan cek itu bagi pihak Najib.

Joanna mengesahkan bahawa wang dalam bentuk pound British akhirnya masuk ke dalam akaun Najib berikutan sembang BBM dengan Jho Low, termasuk mesej 18 Jun daripada ahli perniagaan itu yang menyebut jumlah “masuk pertama” sebanyak £750,000 yang sepatutnya dikreditkan esok dan mengesahkan dia memahami perkara ini bermakna ini akan masuk ke akaun Najib.

Terdahulu, Joanna telah mengesahkan bahawa sejumlah £9,456,021.92 atau lebih £9.45 juta dana telah dihantar dalam enam peringkat dari Jun 2014 hingga Disember 2014 ke nombor akaun bank Najib 211-202-2011880 yang diberi nama kod AmPrivate Banking-1MY.

Ini termasuk £750,000 (berjumlah RM4,093,500.00) yang dihantar pada 23 Jun 2014 ke akaun AmPrivate Banking-1MY Najib, dengan Joanna mengesahkan bahawa mesej BBM Low mengenai dana masuk sebanyak £750,000 sepadan dengan apa yang berlaku.

Antara lain, Joanna mengesahkan dia sendiri tidak menerima sebarang wang daripada Jho Low, Nik Faisal atau Najib.

Pada hari pertama perbicaraan, pihak pendakwaan berkata ia akan membuktikan bahawa RM2,282,937,678.41 atau lebih RM2.28 bilion dana 1MDB telah memasuki akaun bank peribadi Najib daripada keempat-empat fasa.

Pihak pendakwaan berkata mereka akan menunjukkan bahawa dana 1MDB telah dipindahkan dalam pelbagai transaksi ke akaun Najib, iaitu AS$20 juta bersamaan lebih RM60 juta daripada fasa pertama skim 1MDB, AS$30 juta bersamaan lebih RM90 juta (fasa kedua), AS$681 juta bersamaan RM2,081,476,926 atau lebih RM2 bilion (fasa ketiga), dan urus niaga dalam pound British yang bersamaan dengan RM4,093,500 dan RM45,837,485.70 atau jumlah gabungan RM49,930,985.70 juta (empat fasa lebih RM49 juta ).

Perbicaraan 1MDB Najib di hadapan Hakim Mahkamah Tinggi Datuk Collin Lawrence Sequerah bersambung.


Kes saman Dr Mahathir RM150 juta, PMX akhirnya hantar pernyataan balas

Datuk Seri Anwar Ibrahim sudah menghantar pernyataan balas berhubung saman fitnah RM150 juta dihadapinya yang dibuat bekas Perdana Menteri, Tun Dr Mahathir Mohamad sebelum ini.

PMX sebelum ini memohon lanjutan dua minggu untuk menjawab saman dihadapinya yang dibuat Dr Mahathir kerana mendakwa mengumpul kekayaan untuk kekayaan peribadi semasa berkuasa.

Dalam pernyataan balas itu, Anwar berkata kredibiliti Mahathir sebelum ini, dan sentiasa dinilai berdasarkan perbuatannya sendiri.

“Niat jahat dan serangan tidak berasas terhadap kerajaan hari ini diketuai defendan (Anwar) merupakan cubaan menebus dirinya secara politik dengan apa jua cara,” kata Anwar dalam pernyataan balas yang dipetik dalam laporan FMT hari ini.

Ia termasuk “mencetuskan pergolakan kaum dan menjejaskan politik, ekonomi, dan kestabilan sosial, menyebabkan beliau tidak lagi dianggap sebagai seorang yang boleh dipercayai.”

Dalam pernyataan balas itu lagi, Anwar berkata Dr Mahathir memfailkan saman fitnah bagi merendahkan kredibilitinya sebagai Perdana Menteri dan kerajaan pusat.

Ia juga dibuat bagi mewujudkan perpecahan kaum menjelang Pilihan Raya Negeri (PRN) di Selangor, Negeri Sembilan, Pulau Pinang, Kelantan, Terengganu, dan Kedah.

“Kenyataan dipertikai (dibuat pada Kongres Khas Nasional PKR pada 18 Mac) adalah jawapan kepada serangan berterusan, tidak berasas, dan serangan jahat oleh plaintif (Mahathir) terhadap defendan (Anwar) dan kerajaan hari ini,” katanya.

Anwar berkata, kenyataan diucapkan bukan memfitnah atau berupaya membawa maksud apa jua bentuk fitnah.

Sementara itu, peguam Rafique Rashid Ali, berkata beliau akan berhubung dengan Dr Mahathir, yang sedang berada di London, bagi mendapatkan arahan selanjutnya.

Pada 3 Me lalu, Dr Mahathir memfailkan saman terhadap Anwar berhubung dakwaan mengumpul kekayaan untuk kekayaan peribadi semasa berkuasa.

Tindakan sivil itu adalah berhubung ucapan dasar Anwar selaku Presiden PKR pada kongres kebangsaan khas parti itu pada 18 Mac.

Plaintif menuntut ganti rugi am RM50 juta dan ganti rugi teladan RM100 juta.

Dr Mahathir memohon perintah mahkamah agar Anwar mengeluarkan permohonan maaf bertulis dan penarikan serta-merta dakwaan itu.

Plaintif juga menuntut faedah tahunan lima peratus ke atas ganti rugi yang diberikan untuk dikira dari tarikh memfailkan tindakan sivil sehingga penyelesaian penuh pembayaran pampasan, kos, dan apa-apa relif lain yang difikirkan sesuai oleh mahkamah.


Zahid jumpa wakil UKSB di rumah, sambung kontrak VLN: Saksi

Mahkamah Tinggi hari ini diberitahu bahawa Datuk Seri Ahmad Zahid Hamidi bertemu dengan wakil Ultra Kirana Sdn Bhd (UKSB) di rumahnya di Seri Satria, Putrajaya sebelum membuat keputusan menyambung kontrak Visa Luar Negara (VLN) syarikat itu selama tiga tahun lagi.

Bekas Setiausaha Bahagian (SUB) Hal Ehwal Imigresen, Kementerian Dalam Negeri, Datuk Shahril Ismail berkata bekas Timbalan Perdana Menteri itu turut menolak syor daripada bahagiannya untuk membawa perkara itu ke Unit Kerjasama Awam Swasta (UKAS), lapor Bernama.

“Pada 15 Jun 2017, saya telah menerima panggilan daripada Wan Quoris Shah Wan Abdul Ghani (pengarah UKSB) dan beliau memberitahu bahawa Datuk Seri Zahid telah bersetuju untuk melanjutkan kontrak UKSB selama tiga tahun dan meminta saya untuk membawa minit ceraian tersebut ke rumah Datuk Seri Zahid di Seri Satria di Putrajaya untuk kelulusan menteri tersebut.

“Sampai di rumah Datuk Seri Zahid, Wan Quoris Shah sedang menunggu saya dan menyatakan perlu menunggu ‘green light dahulu’ berikutan wakil syarikatnya sedang berjumpa dengan Datuk Seri Zahid.

“Kemudian beliau mengajak saya masuk dan berjumpa Datuk Seri Zahid. Apabila berjumpa dengan Datuk Seri Zahid, saya telah menyerahkan minit ceraian tersebut untuk keputusan dan tandatangan beliau.

“Saya juga ada memaklumkan syor bahagian saya,” katanya dan menjelaskan perjumpaan itu dibuat pada bulan puasa beberapa hari sebelum Hari Raya.

Beliau berkata sedemikian ketika membacakan penyataan saksinya semasa pemeriksaan utama oleh Timbalan Pendakwa Raya (TPR) Zander Lim Wai Keong.

Ketika ditanya TPR Datuk Wan Shaharuddin Wan Ladin, sama ada menjadi kebiasaan untuk wakil syarikat berbincang di rumah menteri (Ahmad Zahid) bagi mendapatkan kontrak kerajaan, Shahril berkata ia perkara biasa kerana beliau pernah membawa dokumen ke rumah menteri.

“… tetapi tentang stake holder (wakil syarikat) ini saya rasa ini yang pertama,” katanya.

Saksi pendakwaan ke-10 itu berkata pertemuannya bersama bekas menteri dalam negeri dan Wan Quoris Shah di kediaman tertuduh diadakan berikutan pihaknya memaklumkan kepada pengarah UKSB itu bahawa pelanjutan kontrak VLN selama enam tahun itu perlu diproses oleh UKAS dan diluluskan jemaah menteri.

“Wan Quoris Shah kemudian memaklumkan bahawa beliau akan berbincang dengan Datuk Seri Zahid mengenai perkara ini,” katanya. UKSB sebelum telah menerima kontrak membekalkan sistem VLN di China selama enam tahun bermula dari 1 Nov 2013 hingga 31 Okt 2019.

Menurut tatacara pelanjutan kontrak perkhidmatan, mana-mana syarikat yang ingin dilanjutkan kontrak melebihi tujuh tahun perlu mendapatkan kelulusan daripada jemaah menteri melalui UKAS.

Menjawab soalan TPR Datuk Raja Rozela Raja Toran mengenai keperluan untuk membawa minit ceraian ke rumah Ahmad Zahid pada hari tersebut, Syahril berkata ia bagi mendapatkan keputusan secara bertulis daripada menteri itu.

“Sebelum ini kami hanya menerima satu arahan berbentuk lisan daripada Wan Quoris Shah bahawa syarikat itu sudah berbincang dengan menteri (Ahmad Zahid), katanya menteri tidak bersetuju dengan keputusan bahagian kami.

“Jadi untuk sahkan keputusan menteri itu, saya jumpa terus menteri bagi mendapatkan keputusan hitam putih. Keputusan lisan seperti itu (makluman Wan Quoris Shah) kami tidak boleh proses, kami perlu keputusan bertulis atas dokumen rasmi kerajaan barulah kami proses. Keputusan lisan kami anggap tidak sah,” katanya.

Rozela: Terima arahan dari Wan Quoris Shah?

Sharil: Ya

Rozela: Wakil syarikat beri arahan kepada pegawai kerajaan?

Sharil: Lebih kepada makluman

Ahmad Zahid, 69, berdepan 33 pertuduhan menerima suapan berjumlah SG$13.56 juta daripada UKSB, untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, Ahmad Zahid didakwa sebagai menteri sama telah mendapatkan untuk dirinya wang tunai SG$1,150,000, RM3 juta, EURO15,000 dan US$15,000 tanpa balasan daripada UKSB yang mempunyai kaitan dengan kerja rasmi beliau.

Perbicaraan di hadapan Hakim Datuk Mohd Yazid Mustafa bersambung 1 April depan.


SPRM masih cari jutaan ringgit kes pembantu menteri DAP: Laporan

Suruhanjaya Pencegahan Rasuah Malaysia (SPRM) dilaporkan masih berusaha mencari jutaan ringgit yag dikatakan diserahkan orang tengah kepada Menteri Sumber Manusia kerajaan Pakatan Harapan-Barisan Nasional (PH-BN) daripada DAP, V Sivakumar.

Walaupun, pemeriksaan SPRM di rumah dan pejabat menteri terbabit gagal menemukan wang berkenaan, agensi antirasuah itu percaya wang berkenaan disimpan di lokasi lain.

Utusan yang memetik sumber sebagai berkata pencarian wang berjuta-juta ringgit yang didakwa diterima pegawai kanan di Kementerian Sumber Manusia masih diteruskan.

“Difahamkan tiada rampasan dibuat kerana SPRM tidak menemui sebarang bukti yang diperlukan,” kata sumber itu selepas seorang ahli perniagaan dan dua pegawai khas Sivakumar ditahan.

Sumber itu juga memberitahu SPRM tidak menolak kemungkinan akan memanggil dan mengambil keterangan Sivakumar sekali lagi dalam masa terdekat bagi membantu siasatan.

“SPRM juga sedang berusaha mengenal pasti saksi lain bagi mengukuhkan siasatan kes itu,” kata sumber itu lagi.

Sumber itu menambah bahawa SPRM tidak menolak kemungkinan wang tunai itu disimpan di lokasi tertentu atau telah digunakan.


173 pesakit Covid-19 ambil ubat antiviral Paxlovid telah sembuh

Seramai 173 pesakit Covid-19 yang diberikan ubat antiviral Paxlovid telah sembuh sepenuhnya dan tiada sebarang kesan sampingan dilaporkan hingga 9 Mei lepas, kata Menteri Kesihatan Khairy Jamaluddin.

Beliau berkata penggunaan ubat antiviral itu bagi merawat pesakit Covid-19 telah dimulakan sejak 15 April lepas di 512 Pusat Penilaian Covid-19 (CAC) di klinik kesihatan dan 78 hospital kerajaan.

“Setakat ini, keutamaan pemberian rawatan Paxlovid adalah kepada kumpulan pesakit Covid-19 berisiko tinggi yang mengalami gejala ringan hingga sederhana,” katanya dalam kenyataan hari ini.

Antara kriteria pesakit Covid-19 yang diberi keutamaan menerima rawatan Paxlovid ialah:

Khairy berkata pesakit Covid-19 dalam kumpulan itu boleh hadir ke CAC di klinik kesihatan dan hospital kerajaan terpilih untuk dinilai kesesuaian sebelum boleh dimulakan rawatan dengan Paxlovid.

“Ubat ini perlu dimulakan segera dalam tempoh lima hari sejak mula bergejala untuk keberkesanan yang optimum bagi mengurangkan risiko komplikasi jangkitan yang lebih teruk,” katanya.

Sementara itu, Khairy berkata pemberian dos penggalak kedua secara sukarela ke atas individu berumur 60 tahun dan ke atas kini boleh dilakukan dalam tempoh empat hingga enam bulan selepas suntikan dos pertama.

Beliau berkata syor pemberian dos penggalak kedua turut terpakai ke atas individu dewasa berumur 18 hingga 59 tahun yang mempunyai risiko klinikal penyakit teruk (seperti penyakit kronik jantung, paru-paru, buah pinggang, hati dan lain-lain) selepas berbincang dengan pengamal perubatan berdaftar.

“KKM juga ingin memaklumkan bahawa pengambilan vaksin dos penggalak kedua ini adalah secara sukarela,” katanya.

Bagi remaja berumur 12 hingga 17 tahun dengan risiko klinikal penyakit teruk pula, beliau berkata mereka boleh ditawarkan dos penggalak pertama dalam tempoh empat hingga enam bulan selepas menerima suntikan dos primer dan juga berbincang dengan pengamal perubatan berdaftar. – Bernama


Adakah kepercayaan Melayu-Islam terhadap UMNO terus lenyap esok?

Esok, 23 November 2022, seramai 26 ahli Parlimen (MP) UMNO yang menang Pilihan Raya Umum Ke-15 (PRU-15) pada 19 November lalu, akan menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara, seorang demi seorang, bukan secara blok.

“Sesi menghadap secara individu ini dijadualkan berlangsung pada jam 10.30 pagi esok (23 November 2022) di Istana Negara, kata Datuk Pengelola Bijaya Diraja Istana Negara Datuk Seri Ahmad Fadil Shamsuddin, dalam kenyataan petang tadi.

Langkah memanggil 30 ahli Parlimen Barisan Nasional (BN), termasuk dua daripada MCA dan masing-masing satu daripada MIC dan PBRS, disebabkan parti itu menjadi penentu siapa yang mereka sokong sebagai Perdana Menteri kesepuluh.

Terdapat hanya dua calon bagi jawatan berkenaan iaitu Pengerusi Perikatan Nasional (PN) Tan Sri Muhyiddin Yassin; dan Pengerusi Pakatan Harapan (PH) Datuk Seri Anwar Ibrahim.

Untuk rekod PN dianggotai Bersatu, PAS, Gerakan, SAPP dan STAR.

PH pula dianggotai PKR, DAP, AMANAH, dan UPKO.

Berdasarkan apa yang berlaku pada pertengahan Ogos 2021, Yang di-Pertuan Agong telah memanggil menghadap 114 ahli Parlimen yang menandatangani akuan berkanun (SD) menamakan Datuk Seri Ismail Sabri Yaakob sebagai calon Perdana Menteri kesembilan, setelah Muhyiddin meletak jawatan akibat tekanan UMNO.

Mereka, yang dipanggil membuat pengesahan menyokong Ismail Sabri itu, termasuk semua ahli Parlimen PN, daripada Bersatu dan PAS. PN memberi sokongan penuh kepada Ismail Sabri kerana mahu melihat kestabilan negara, sedangkan BN adalah parti yang kalah teruk pada PRU 2018.

Akhirnya pada sebelah petang, Ismail Sabri dipersetujui menjadi Perdana Menteri kesembilan – dengan sokongan 100 peratus PN.

Bagaimanapun, majlis menghadap jam 10.30 pagi esok tidak sama seperti tahun lalu, kerana ahli Parlimen BN tidak menandatangani SD menyatakan sokongan mereka sama ada kepada Muhyiddin atau Anwar. Ini berdasarkan kenyataan beberapa pemimpin BN yang mengatakan mereka tidak menandatangani apa-apa dokumen terbaharu, hari ini.

Sebaliknya, mereka akan dipanggil seorang demi seorang untuk ditanya siapa yang mereka sokong – Muhyiddin dan Anwar?

Dan, esok juga seluruh rakyat Malaysia akan tertumpu kepada Istana Negara untuk mendengar siapa Perdana Menteri kesembilan.

Jika, Anwar yang diumum sebagai Perdana Menteri, maka sudah pasti semua rakyat, termasuk ahli UMNO tahu bahawa pemimpin mereka hanya bermain-main dengan dasar parti iaitu ‘No Anwar, No DAP yang diputuskan dalam Perhimpunan Agung UMNO (PAU).

Pastinya akar umbi UMNO, yang sebelum ini telah menunjukkan kemarahan kepada tindakan presiden mereka Zahid Hamidi, akan bertambah marah sekiranya ahli Parlimen mereka bersetuju berpakat dengan PH yang dianggotai DAP, tidak mengotakan janji ‘No Anwar, No DAP’.

Apa yang disebut seorang penganalisis politik bahawa tindakan UMNO Perak bekerjasama dengan DAP membentuk kerajaan negeri telah menghakis kepercayaan bangsa Melayu-Islam terhadap parti itu.

Penganalisis Keselamatan dan Politik di Pusat Pengajian Perang Saraf Media dan Informasi, Universiti Teknologi MARA (UiTM), Dr Noor Nirwandy Mat Noordin, juga melihat kerjasama di Perak itu menghakis identiti perjuangan UMNO.

Beliau berkata kerjasama itu boleh memberi kesan mendalam sehingga dikhuatiri mendorong kehilangan identiti asal UMNO sebagai parti gergasi menjaga kepentingan Melayu-Islam yang memperjuangkan sejak kemerdekaan tanah air dulu.

Ini kerana tujuan dan matlamat UMNO sejak ditubuhkan hinggalah sekarang masih sama, dan terkandung dalam Fasal 3 Perlembagaan UMNO iaitu:

UMNO adalah sebuah parti yang berjuang mendukung cita-cita Kebangsaan Melayu demi mengekalkan maruah dan martabat bangsa, agama dan negara.

1.1 Mempertahankan kemerdekaan dan kedaulatan negara.

1.2 Mendukung dan mempertahankan Perlembagaan Negara, Perlembagaan Negeri-negeri dan Raja Berperlembagaan.

1.3 Menegak, mempertahan dan mengembangkan Islam, agama rasmi negara serta menghormati prinsip kebebasan beragama.

1.4 Mempertahankan kedaulatan rakyat dan keadilan sosial dengan mengamalkan Sistem Pemerintahan Demokrasi Berparlimen serta memajukan ekonomi rakyat Melayu dan Bumiputera khasnya dan rakyat Malaysia amnya.

1.5 Menjamin kedudukan Bahasa Kebangsaan (Bahasa Melayu) sebagai bahasa rasmi yang tunggal dan Kebudayaan Kebangsaan yang berteraskan Kebudayaan Melayu.

1.6 Mewujudkan kerjasama antara kaum bagi melahirkan satu bangsa Malaysia yang kuat dan bersatu berasaskan kepada hak-hak Asasi Manusia dan Hak-hak Istimewa Orang Melayu dan Bumiputera.

Pemimpin dan ahli UMNO tidak lari daripada tujuan ini kerana ianya telah dicetuskan oleh akar umbi parti dan merupakan pegangan orang Melayu.

Terpulang kepada 26 ahli Parlimen UMNO itu esok, sama ada mahu menguburkan parti itu atau tidak.

Ketua Pengarang
Agenda Daily


PH, BN dah tadbir Melaka: PN belum (IV – Ketua Menteri wanita pertama)

Kata penulis: Apa kata kali ini beri peluang kepada PN pula mentadbir Melaka. Cubalah untuk setahun lebih sahaja, bukan lama pun sebelum menjelangnya Pilihan Raya Umum Ke-15 (PRU15) yang selewat-lewatnya perlu diadakan pada 2023. Jika selepas itu tidak puas hati, buat keputusan baharu ketika PRU15. Tapi kalau OK, teruskan dengan PN.

Sambungan kisah…

Melaka akan menempa sejarah negara apabila seorang wanita dilantik menduduki kerusi Ketua Menteri (KM) sekiranya Perikatan Nasional (PN) menang pada Pilihan Raya Negeri (PRN) pada 20 November ini.

Rakyat Melaka tentu akan berasa bangga apabila negeri mereka menjadi yang pertama memiliki KM wanita, setelah sejak negara merdeka semua KM atau Menteri Besar (MB) terdiri daripada lelaki.

Namun bagi memastikan sejarah dapat ditempa dan diukir di persada politik tanah air, rakyat Melaka mesti memastikan PN terlebih dahulu menang selesa PRN 20 November ini.

Penulis percaya kenyataan Setiausaha Agung PN, Datuk Seri Hamzah Zainuddin semalam bukan lagi suatu kemungkinan Melaka akan memperoleh seorang wanita sebagai KM baharu jika PN menang selesa.

Sebaliknya, penulis yakin bahawa PN akan melantik wanita menduduki kerusi itu, sekali gus menjadikan Melaka negeri pertama memiliki KM wanita sebaris dengan MB dari negeri-negeri lain.

Dalam sejarah politik negara sebelum ini hanya Datin Seri Dr Wan Azizah Wan Ismail sahaja yang pernah menduduki jawatan tertinggi iaitu Timbalan Perdana Menteri di bawah kepimpinan Tun Dr Mahathir Mohamad.

Manakala di sektor awam pula sudah ada wanita yang menduduki kerusi Gabenor Bank Negara, Timbalan Ketua Setiausaha atau pengarah jabatan, sementara di sektor swasta telah ramai wanita yang menjadi Ketua Pegawai Eksekutif, Ketua Pegawai Kewangan dan pemilik syarikat besar.

Tentunya rakyat Melaka tidak akan melepaskan peluang untuk memiliki KM daripada wanita, dan sudah tentu jika ini berlaku bukan sahaja PN yang memberi sokongan, malah wanita dalam Pakatan Harapan (PH) dan Barisan Nasional (BN) juga akan turut menyokong.

Penulis sedikit pun tidak terkejut apabila Hamzah berkata Melaka mungkin memperoleh KM wanita jika PN menang selesa.

Malah, seperti penulis katakan di atas, rakyat Melaka sewajarnya memberi peluang kepada PN pula mentadbir negeri itu, bukannya lama pun sehingga Pilihan Raya Umum Ke-15 (PRU15) diadakan. Maka penulis yakin pengundi Negeri Hang Tuah berani melakukan perubahan, apa lagi menempa sejarah baharu.

Lalu, kita boleh membuat telahan siapakah wanita pertama yang bakal menjadi KM Melaka, kerana daripada enam calon wanita diketengahkan PN pada PRN kali ini, empat adalah berbangsa Melayu.

Calon wanita PN bagi PRN Melaka kali ini ialah:

Hajah Aziah Mohd Saad (DUN N01 Kuala Linggi);
Mas Ermieyati Samsudin (DUN N02 Tanjung Bidara);
Dr Nordina Abd Latif (DUN N03 Ayer Limau);
Fong Khai Ling (DUN N20 Kota Laksamana);
Clarice Chan Ming Wang (DUN N22 Bandar Hilir); dan
Azalina Abdul Rahman (DUN N25 Rim).

Jika dilihat daripada calon-calon wanita PN itu, pastinya tumpuan kepada Mas Ermieyati yang kini menjawat Timbalan Menteri di Jabatan Perdana Menteri (Hal Ehwal Undang-Undang).

Mas Ermieyati akan berdepan calon BN yang juga Pengerusi Badan Perhubungan UMNO Negeri dan bakal Ketua Menteri Melaka, Datuk Seri Ab Rauf Yusoh di kerusi Dewan Undangan Negeri (DUN) N02 Tanjung Bidara. Pakatan Harapan (PH) pula meletakkan Zainal Hassan bertanding di kerusi berkenaan.

Dalam kalangan wanita, Mas Ermieyati adalah yang pertama dari Melaka terpilih sebagai Ahli Parlimen sejak Mei 2013 yang mewakili Masjid Tanah. Tidak hairan jika pengundi Melaka sekali lagi akan menjadi rakyat Malaysia pertama yang memilih KM negeri itu daripada kaum hawa.

Beliau dilahirkan pada 13 November 1976 di Hospital Besar Melaka dan merupakan anak kedua kepada pasangan Hjh Salbiah Ahmad dan Hj Samsudin Md Ali. Dibesarkan di Melaka dan mendapat pendidikan awal di Methodist Girls School (2) Tengkera, Melaka dan Sekolah Kebangsaan Ramuan China Besar, Masjid Tanah Melaka.

Beliau kemudiannya mendapat tawaran ke Sekolah Berasrama Penuh, Sekolah Tun Fatimah, Johor Bahru (1989-1993) dan seterusnya melanjutkan pelajaran di Matrikulasi Undang-Undang dan Ijazah Undang-Undang di Universiti Kebangsaan Malaysia (UKM). Beliau berkahwin dengan Mohd. Helmy Abd Talib dan dikurniakan lima cahaya mata iaitu Haiqal, Hakim, Hafiy, Hasif dan Iman.

Mas Ermieyati pernah dilantik menjadi Timbalan Menteri Pembangunan Usahawan dan Koperasi; Timbalan Menteri Pelancongan dan Kebudayaan; dan kini Timbalan Menteri di Jabatan Perdana Menteri (Hal Ehwal Undang-Undang).

Namun yang penting, beliau juga pernah dilantik sebagai Setiausaha Khas (Perhubungan) kepada Ketua Menteri Melaka pada 2006 hingga 2013.

Apapun, kita akan menunggu pengumuman dibuat PN hari ini mengenai calon KM Melaka sekiranya gabungan parti yang turut disertai Bersatu, PAS dan Gerakan menang PRN 20 November ini.

Adakah rakyat Melaka bersedia menempa sejarah terpulang kepada pemilih yang akan membuang undi mereka pada 20 November ini.

Bersambung…

Tok Akhi
Pemerhati Politik Kampung

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Gempa bumi di Selat Sunda, Indonesia

Gempa bumi sederhana bermagnitud 5.0 melanda Selat Sunda, Indonesia pada 12.24 tengah hari tadi.

Jabatan Meteorologi Malaysia (MetMalaysia) dalam kenyataan hari ini memaklumkan gempa itu berlaku pada jarak 171 kilometer (km) barat daya dari Bandar Lampung, Indonesia dengan kedalaman 10km, lapor Bernama.

Bagaimanapun penilaian awal mendapati tiada ancaman tsunami kepada Malaysia.


Kemenangan pelumba negara dapat perhatian PM, ucap tahniah ‘Damok’

Perdana Menteri Tan Sri Muhyiddin Yassin merasa bangga dengan kemenangan Syarifuddin Azman menjuarai saingan CEV Moto3 Remaja Dunia di Barcelona dan mengucapkan tahniah kepada pelumba muda negara itu.

Syarifuddin, 19, atau dikenali Damok melakar sejarah dengan aksi bergayanya menjuarai perlumbaan yang berlangsung di Sepanyol semalam dan ia mendapat perhatian pemimpin nombor satu negara itu.

“Syabas Anak Muda. Tahniah Malaysia. Saya cukup berbangga dan gembira apabila dimaklumkan anak muda Malaysia, Syarifuddin berjaya menggegar Litar Catalunya apabila muncul juara saingan CEV Moto3 Remaja Dunia semalam,” kata Muhyiddin dalam kenyataan di Facebooknya.

Muhyiddin berkata hanya melalui keazaman, ketekunan, kesungguhan dan keberanian sahaja yang mampu meletakkan seorang pelumba untuk bergelar juara.

Selain mengucapkan tahniah kepada Syarifuddin, Perdana Menteri turut merakamkan ucapan sama kepada seluruh ahli pasukan atas aksi dan kejayaan itu yang membanggakan negara.

“Teruskan usaha untuk kejayaan yang lebih gemilang selepas ini,” katanya sambil menyertakan tanda pagar #MalaysiaPastiBoleh.

Syarifuddin, yang bermula di petak ke-10 menamatkan perlumbaan dengan catatan masa 29 minit 32.553 saat meninggalkan dua peserta tuan rumah David Munoz Rodriguez dan Jose Antonio Rueda Ruiz masing-masing di tempat kedua serta ketiga.


Ujian peluru berpandu jarak sederhana dilancar Pakistan

Pakistan pada Sabtu melancarkan ujian peluru berpandu balistik Shaheen-III dengan jarak 2,750 kilometer.

“Pakistan hari ini berjaya menjalankan ujian penerbangan peluru berpandu balistik permukaan – ke – permukaan Shaheen-III. Ujian dilakukan bertujuan untuk mengesahkan semula pelbagai reka bentuk dan parameter teknikal sistem senjata,” kata bahagian media Perhubungan Awam Antara Perkhidmatan (ISPR) tentera Pakistan menurut laporan Bernama.

Pelancaran itu disaksikan oleh ketua Bahagian Pelan Strategik (SPD) Lt Jen Nadeem Zaki Manj, Pengerusi Suruhanjaya Kejuruteraan dan Saintifik Kebangsaan (Nescom) Raza Samar, Komando Pasukan Strategik Tentera Darat Lt Jen Muhammad Ali, pegawai kanan dan saintis, kata kenyataan itu.

Manj mengucapkan tahniah kepada saintis dan jurutera “kerana berjaya mencapai reka bentuk dinamik dan keupayaan pembangunan dan menyatakan keyakinan penuhnya terhadap keupayaan pencegahan nuklear Pakistan,” kata ISPR.

Presiden Arif Alvi, Perdana Menteri Imran Khan, Pengerusi Jawatankuasa Ketua Staf Bersama Jeneral Nadeem Raza dan ketua perkhidmatan turut mengucapkan tahniah kepada saintis dan jurutera, tambah kenyataan itu.

Pakistan memiliki pelbagai peluru berpandu yang mampu menyerang sasaran pada jarak yang berbeza.

Shaheen-III jarak sederhana pertama kali diuji pada Mac 2015.


Ulama PAS tuntut SPR tolak calon pilihan raya ada kes di mahkamah

Dewan Ulamak PAS Pusat (DUPP) mencadangkan Suruhanjaya Pilihan Raya (SPR) menolak calon mana-mana parti politik yang sedang berdepan tuduhan jenayah, termasuk rasuah di mahkamah, daripada bertanding pada Pilihan Raya Umum (PRU) akan datang.

Sehubungan itu, DUPP juga akan mencadangkan kepada SPR supaya melakukan tapisan menyeluruh calon yang akan bertanding bagi memastikan negara bakal mendapat wakil rakyat yang bersih, berwibawa dan berintegriti.

Ketua DUPP Senator Datuk Ahmad Yahaya berkata dewan ulamak akan mengemukakan usul kepada SPR untuk membuat tapisan terhadap bakal calon PRU pada Muktamar PAS Kali Ke-68, September ini.

“Walaupun usul masih belum diputuskan, namun calon PRU bersih antara yang dihasrat untuk dikemukakan nanti. Kita hendak mengangkat satu usul untuk memastikan calon pilihan raya berwibawa dan berintegriti.

“Sebarang calon yang sedang berdepan tuduhan rasuah serta bersalah tidak layak untuk menjadi calon (bertanding PRU).

“Termasuk orang yang mempertikai Perlembagaan, mengeluarkan ucapan yang mencetuskan permusuhan, kaum dan agama,” katanya memetik laporan Harakah.

Sebelum ini, Suruhanjaya Pencegahan Rasuah Malaysia (SPRM) pernah menggesa parti politik untuk tidak meletakkan calon yang mempunyai kes rasuah pada PRU.

Langkah itu adalah penting untuk parti politik bukan sahaja memilih calon yang benar-benar bebas daripada sebarang sabitan atau kes rasuah, malah pada masa sama menghantar isyarat jelas kepada rakyat bahawa mereka tidak berkompromi dengan rasuah.

Kajian sikap yang dijalankan juga menunjukkan salah satu ciri utama pemilihan dalam kalangan pengundi adalah calon yang tidak terbabit atau terpalit dengan rasuah.

Malah, kajian mendapati pengundi mengharap agar calon yang akan bertanding mestilah mempunyai integriti tinggi, jujur, amanah dan bertanggungjawab. Jelas, pengundi dan rakyat mahukan pemimpin yang bebas dan bersih rasuah.

Mengulas lanjut, Ahmad berkata cadangan itu dibuat demi untuk melihat pemimpin Malaysia selepas PRU-15 adalah pemimpin yang bersih serta berintegriti dan sentiasa memikirkan kebajikan rakyat.

Beliau turut kecewa kerana negara menghabiskan banyak masa dan wang kepada perkara yang tidak diperlukan, malah media juga sibuk dengan kes mahkamah melibatkan pimpinan negara.

Manakala katanya, rakyat pula setiap hari disajikan dengan berita pemimpin korup.

“Kita tidak mahu pimpinan kita sebegitu, kita mahu pemimpin menghabiskan masa mensejahterakan dan menjaga kepentingan rakyat. Kita tidak mahu pemimpin yang rakyat pula terpaksa fikirkan dia, sepatutnya pemimpin yang fikirkan rakyat, ini rakyat yang fikirkan dia,” katanya.

Ahmad berkata seruan supaya calon PRU terdiri daripada individu bebas kes rasuah juga akan dibuat kepada parti-parti politik tidak kira yang lama atau baharu, masing-masing perlu menampilkan calon terbaik.

Hasilnya Malaysia berpotensi untuk membina satu suasana supaya rakyat memilih pemimpin yang terbaik ketika pilihan raya, katanya.


Kes baharu naik, 7 kematian

Kementerian Kesihatan (KKM) memaklumkan sebanyak 2,428 jangkitan baharu Covid-19 dilaporkan di seluruh negara dalam tempoh 24 jam semalam (Rabu, 7 September 2022), meningkat sedikit berbanding 2,067 yang direkodkan pada Selasa.

Jumlah jangkitan baharu itu menjadikan kumulatif positif Covid-19 sejak wabak itu menyerang Malaysia pada Januari 2020 hingga semalam meningkat kepada 4,797,437 kes, dengan 4,734,099 pesakit telah sembuh, termasuk 2,673 pesakit pulih semalam.

Daripada jumlah jangkitan baharu semalam, 1,735 kes melibatkan individu yang telah menerima suntikan dos penggalak vaksin Covid-19, diikuti 474 kes (penerima dua dos); 208 (individu tidak divaksinasi); dan 11 kes (individu yang belum lengkap divaksinasi).

KKM juga memaklumkan sehingga kini, sebanyak 27,076 kes masih aktif, turun sedikit berbanding 27,328 yang dicatat pada Selasa.

Jumlah itu termasuk, 25,650 pesakit yang masih menjalani kuarantin di rumah (25,953 pada Selasa); dan 18 ditempatkan di PKRC (19 pada Selasa).

Jumlah pesakit yang dirawat di hospital naik kepada 1,341 semalam, berbanding 1,277 pesakit pada Selasa, manakala 67 pesakit dimasukkan ke unit rawatan rapi (69 pada Selasa), dengan 38 daripadanya memerlukan alat bantuan pernafasan (40 pada Selasa).

Berikut adalah jumlah kes baharu dan kumulatif positif Covid-19 mengikut negeri sehingga semalam:

KKM juga memaklumkan tujuh pesakit meninggal dunia akibat komplikasi Covid-19 semalam, termasuk dua kes kematian di luar fasiliti kesihatan atau brought in death (BID).

Dua daripada kes kematian itu masing-masing dilaporkan di Johor serta Selangor (satu BID), dan masing-masing satu di Pahang (BID), Perak dan Sabah.

Jumlah itu menjadikan kumulatif kematian akibat komplikasi Covid-19 sejak Mac 2020 hingga semalam meningkat kepada 36,262 kes, termasuk 7,708 kes BID.

KKM juga memaklumkan satu lagi kluster baharu Covid-19 dilaporkan semalam melibatkan kategori pendidikan. Kluster Jalan Kemas Seri Iskandar di Perak Tengah melibatkan 16 kes.

Sejak 2020 lalu sebanyak 7,070 kluster Covid-19 dikesan dengan sehingga kini 21 kluster sahaja yang masih aktif, manakala selebihnya telah ditamatkan.


WHO ulangi amaran varian Omicron berisiko tinggi

Pertubuhan Kesihatan Sedunia (WHO) memberi amaran bahawa varian Omicron mampu mengundang risiko paling tinggi dan berupaya meranapkan sistem penjagaan kesihatan kerana ia lebih mudah menular.

Impaknya dapat dilihat sejak kemunculan varian baharu Omicron, kes Covid-19 di seluruh dunia terus melonjak secara mendadak.

Minggu lalu, angka kes global melonjak 11 peratus sehingga memaksa kerajaan China, Jerman dan Perancis membuat keputusan untuk mengenakan kembali sekatan atau terus membuka ekonomi dan kehidupan masyarakat.

Sehingga kini, di Belanda dan Switzerland, Omicron merupakan varian dominan di negara itu, mengatasi varian Delta.

Hasil kajian semasa mendapati varian baharu itu hanya mengakibatkan kesan lebih sederhana, tetapi WHO tetap meminta semua pihak berwaspada dan berhati-hati.

“Keseluruhan risiko melibatkan varian membimbangkan (VOC) baharu, Omicron kekal paling tinggi.

“Bukti semasa menunjukkan penularan varian Omicron mampu mengatasi kelebihan varian lain seperti Delta dengan dua kali ganda dalam tempoh dua ke tiga hari,” jelas agensi kesihatan Pertubuhan Bangsa-Bangsa Bersatu (PBB) dalam kemas kini mingguan epidemiologi Covid-19.

Melalui data WHO dari Britain, Afrika Selatan dan Denmark setakat ini merekodkan kadar kebolehjangkitan tertinggi dunia melibatkan seseorang individu, mendapati terdapat kekurangan risiko dimasukkan ke hospital bagi pesakit dijangkiti Omicron berbanding Delta.

Pegawai Kanan WHO Eropah, Dr Catherine Smallwood mengeluarkan amaran penularan pantas Omicron menyebabkan lebih banyak kes positif dimasukkan ke hospital, terutamanya dalam kalangan individu tidak divaksin sehingga boleh mengakibatkan bebanan lebih luas kepada sistem penjagaan kesihatan serta perkhidmatan kritikal lain.

Sehingga kini, Eropah dikategorikan sebagai titik panas pandemik, dengan data menunjukkan lebih 5.4 juta korban akibat Covid-19 secara global.

Semalam, Britain, Greece dan Portugal merekodkan angka kes tertinggi dengan Perancis merekodkan lebih 180,000 kes positif dalam tempoh 24 jam.

Banyak negara dunia mengenakan sekatan bagi membendung penularan Covid-19, sehinggakan keadaan itu kembali membebankan sektor ekonomi. – Agensi


SPRM tahan arkitek kemuka tuntutan palsu RM3 juta

Suruhanjaya Pencegahan Rasuah Malaysia (SPRM) menahan seorang arkitek kerana mengemukakan tuntutan palsu berjumlah RM3 juta membabitkan projek pembangunan di Pantai Timur.

Suspek berusia dalam lingkungan 40-an dan ditahan susulan penahanan empat individu berhubung kes sama pada Jun lalu.

Pada 16 Jun, empat individu, termasuk seorang pengurus sebuah syarikat berkaitan kerajaan, telah ditangkap dengan kesemuanya dipercayai telah bekerjasama membuat tuntutan palsu bagi projek pembangunan itu.

Suspek ditahan ketika dipanggil ke Ibu Pejabat SPRM di Putrajaya sekitar jam 6 petang Jumaat, menurut laporan The Star hari ini.

Akhbar berkenaan memetik sumber sebagai berkata suspek adalah antara individu yang didakwa terlibat dalam mengemukakan tuntutan palsu bagi projek dengan jumlah keseluruhan RM300 juta.

“Walaupun mengemukakan tuntutan, tiada kerja dilakukan,” kata sumber pada Sabtu (20 Ogos).

Suspek direman empat hari sehingga 23 Ogos ini selepas Majistret Irza Zulaikha Rohanuddin membenarkan permohonan dikemukakan SPRM.

Pengarah Kanan Penyiasatan SPRM Datuk Seri Hishamuddin Hashim mengesahkan penahanan itu.